SK Tanjung Aru Siap Siaga Buka Sekolah

Labuan –  Program Media Engagement, Kementerian Pendidikan Malaysia (KPM) dengan kerjasama Jabatan Penerangan Malaysia bersempena dengan Kempen Kembali ke Sekolah meninjau persediaan pembukaan sekolah di Sekolah Kebangsaan (SK) Tanjung Aru esok. Turut meninjau program ini ialah Pengarah Jabatan Pendidikan Labuan, Yusuf Mohamad.

Keputusan untuk membuka semula sesi persekolahan di Labuan dibuat oleh Menteri Kanan Pendidikan, Datuk Dr. Radzi Jidin setelah Labuan menjadi satu daripada Wilayah Persekutuan dan negeri  yang beralih ke Fasa 4 PPN. Pembukaan sekolah dalam Fasa 4 PPN Peringkat Ketiga Sekolah Rendah di Labuan mensyaratkan semua murid hadir secara bersemuka dengan penggiliran, dan semua  murid prasekolah hadir secara bersemuka.

Guru Besar SK Tanjung Aru, Mohammad Farihi Abdul Halim menjelaskan pihak sekolah sudah membuat persediaan rapi berdasarkan Garis Panduan Pengurusan dan Pengoperasian Sekolah 3.0 KPM dengan memastikan kawasan dan bangunan sekolah, termasuklah bilik PdP dibersihkan dan dalam keadaan selamat untuk beroperasi. Hal ini termasuklah penyediaan pelan perancangan susun atur bilik PdP yang sesuai dan berfungsi dengan baik untuk PdP dengan mengambil kira penjarakan fizikal murid dan warga sekolah. Tanda penjarakan fizikal dan pelan laluan pergerakan terarah atau sehala, poster dan bahan bercetak langkah kebersihan dan keselamatan, sabun dan tong sampah tertutup diletakkan di bilik pengajaran dan pembelajaran (PdP), kantin, bilik guru dan pejabat.


KPM Menyantuni Media Sempena Pembukaan Sekolah di Labuan

Untuk mendapatkan maklumat terkini, ikuti kami melalui Telegram

Labuan – Buat julung kalinya, Kementerian Pendidikan Malaysia (KPM) bersama-sama Jabatan Penerangan Malaysia (JAPEN) melaksanakan Program Media Engagement sebagai rakan strategik dalam menjayakan program bersempena dengan kempen “Kembali ke Sekolah”.

Selaras dengan peranan utama JAPEN, jalinan kerjasama strategik ini untuk meningkatkan produktiviti serta meluaskan pengalaman para media dalam pengurusan kewartawanan yang lebih efisien dan bertaraf profesional.

Tambah KPM, pelaksanaan Program Media Engagement ini juga bertujuan untuk memberikan liputan yang meluas mengenai pengoperasian sekolah secara bersemuka dan kandungan yang mempunyai daya tarikan dan pujukan bagi meredakan kebimbangan, seterusnya meningkatkan keyakinan ibu bapa untuk menghantar anak-anak ke sekolah dalam suasana menghampiri era endemik mengikut prosedur operasi standard (SOP)  yang ditetapkan.

Menariknya, hasil tinjauan ke beberapa buah sekolah di Labuan, wakil media diberikan peluang untuk melihat dengan lebih dekat detik-detik keterujaan dan kegembiraan murid untuk kembali ke sekolah setelah lama menetap di rumah rentetan pelaksanaan Perintah Kawalan Pergerakan (PKP).

Detik ini boleh dikira bersejarah apabila buat sekian kalinya anak-anak ini kembali semula ke sekolah setelah lama menjalani pengajaran dan pembelajaran di rumah (PdPR), terutamanya murid tahun satu yang hanya merasai pengalaman bersekolah untuk tempoh yang sangat singkat sebelum ini.

Apatah lagi, Wilayah Persekutuan Labuan merupakan negeri pertama yang beralih ke Fasa 4 Pelan Pemulihan Negara (PPN) yang melibatkan murid sekolah rendah Tahap 1 dan murid sekolah menengah Tingkatan 3 dan Tingkatan 4 kembali semula ke sekolah secara penggiliran

Pada masa yang sama, Yusuf Mohamad, Pengarah Jabatan Pendidikan Labuan turut menjelaskan bahawa majlis makan malam hari ini diadakan sebagai tanda penghargaan kepada para media, khususnya di Wilayah Persekutuan Labuan dan Sabah yang banyak membantu dan memberikan sokongan kepada KPM, lebih-lebih lagi pada waktu pandemik COVID-19 ini.

Menurut Yusuf, bantuan dan usaha keras daripada pelbagai pihak selama ini telah menjadikan Labuan sebagai negeri yang pertama berjaya membawa semula anak-anak kembali ke sekolah.

Mengakhiri majlis perasmian Program Media Engagement, beliau berharap agar semua pihak dapat menjalani kehidupan dalam kebiasaan baharu, di samping menjaga SOP bagi mengekang penularan wabak virus COVID-19.


“Sekolah sudah bersedia menerima murid.” – YB Datuk Mohamad Alamin

Bangi ‒ Timbalan Menteri Pendidikan 2, YB Datuk Mohamad Alamin berkata, pihak sekolah pada hakikatnya sudah bersedia untuk menerima murid bagi menghadiri sesi persekolahan secara bersemuka. Beliau berkata demikian ketika membuat lawatan kerja di Sekolah Kebangsaan (SK) Seksyen 7, Bandar Baru Bangi, pada pagi ini.

Menurut YB Datuk Mohamad, tujuan Kementerian Pendidikan Malaysia (KPM) membuat lawatan ke SK Seksyen 7 adalah bagi meninjau dan memantau persediaan sekolah untuk beroperasi semula seperti sediakala.

“Hari ini merupakan hari pertama sekolah dibuka untuk murid prasekolah di Lembah Klang. Kami dapati pihak sekolah sememangnya sudah bersedia untuk menerima kehadiran murid,” ujarnya.

Hasil lawatan pada hari ini, saya amat berpuas hati.

YB Datuk Mohamad yang juga Ahli Parlimen Kimanis berkata, “ibu bapa perlu yakin dengan usaha KPM, Jabatan Pendidikan Negeri dan sekolah sendiri, kerana kami sentiasa mengambil kira aspek keselamatan anak di sekolah.”

Tambah beliau, “bermacam-macam persiapan telah dilakukan oleh KPM untuk membuka semula sesi persekolahan secara bersemuka. Kami akan pastikan segala prosedur operasi standard (SOP) diikuti sepanjang tempoh keberadaan murid dan guru di sekolah, juga dari aspek keselamatan dan kesihatan yang sentiasa menjadi keutamaan KPM.”

Pada sesi lawatan tersebut, YB Datuk Mohamad turut menyeru ibu bapa supaya menghantar anak mereka ke sekolah bagi menjalani sesi pengajaran dan pembelajaran (PdP) secara bersemuka dengan guru. Katanya, “saya dapati anak-anak sangat gembira dan ghairah untuk hadir ke sekolah. Oleh itu, saya menyeru kepada ibu bapa agar tidak berasa risau dan khuatir, hantarlah anak-anak untuk bersekolah seperti biasa.”

Dalam pada itu, beliau turut mengulas mengenai kadar vaksinasi dalam kalangan murid.

Vaksinasi dalam kalangan murid sangat menggalakkan dan mereka sedar akan kepentingan mengambil vaksin.

“Hingga 17 Oktober 2021, sebanyak 86.9 peratus murid yang sudah menerima sekurang-kurangnya satu dos suntikan vaksin COVID-19. Yang pastinya, jumlah ini akan terus meningkat dari hari ke hari. Kami dapati murid bersedia menerima vaksin demi menjaga kesihatan dan keselamatan terutamanya untuk menghadiri sesi persekolahan secara bersemuka,” katanya.


Pengoperasian Semula Sekolah: Guru dan Murid Teruja

Untuk mendapatkan maklumat terkini, ikuti kami melalui Telegram

Bangi – Hari ini merupakan hari pertama murid prasekolah di Lembah Klang hadir ke sekolah dan mengikuti pengajaran dan pembelajaran (PdP) secara bersemuka dengan guru.

Pembukaan semula sekolah yang dilaksanakan secara berperingkat ini selaras dengan ketetapan yang diumumkan oleh kerajaan mengenai peralihan kawasan Lembah Klang (Kuala Lumpur, Putrajaya dan Selangor) ke fasa tiga berdasarkan Pelan Pemulihan Negara (PPN) mulai 1 Oktober lalu, sebelum pengumuman peralihan ketiga-tiga kawasan tersebut ke fasa empat PPN yang bermula pada hari ini.

Dalam kesempatan itu, sidang editor e-Dewan Masyarakat membuat tinjauan suasana pengoperasian semula sekolah di Sekolah Kebangsaan Seksyen 7, Bandar Baru Bangi yang melibatkan kehadiran murid prasekolah dan murid Program Pendidikan Khas Integrasi (PPKI) di sekolah tersebut.


KPM Mempertimbangkan Pelajar Tingkatan Lima Menghadiri Kelas Tanpa Penggiliran

TAMPIN – Kementerian Pendidikan Malaysia (KPM) sedang dalam proses perbincangan untuk membenarkan pelajar tingkatan lima kembali mengikuti sesi pembelajaran secara bersemuka tanpa penggiliran.

Menurut Menteri Kanan Pendidikan, YBhg. Datuk Dr. Mohd. Radzi Md. Jidin, pihaknya dan Kementerian Kesihatan Malaysia (KKM) sedang memantau kadar vaksinasi dalam kalangan murid terutamanya kategori murid kelas peperiksaan.

Memandangkan kadar vaksinasi dalam kalangan murid tingkatan lima semakin meningkat, KPM sedang mempertimbangkan untuk tidak melaksanakan Pengajaran dan Pembelajaran (PdP) secara penggiliran bermula dengan kategori murid kelas peperiksaan, iaitu murid yang bakal menghadapi peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM), sebaliknya, membenarkan kategori murid ini mengikuti PdP secara bersemuka.

Beliau berkata demikian selepas melakukan tinjauan pada hari pertama persekolahan bagi negeri Fasa Empat Pelan Pemulihan Negara (PPN) di Sekolah Kebangsaan Tengku Zainun, Tampin, Negeri Sembilan pada pagi ini.

“Jika kadar vaksinasi telah berjaya mencapai tahap yang membolehkan murid-murid hadir ke sekolah tanpa penggiliran, maka KPM akan membenarkan mereka hadir ke sekolah bagi mengikuti kelas secara bersemuka,“ ujar YBhg. Datuk Dr. Radzi.

Tambah beliau, kadar vaksinasi dalam kalangan murid tingkatan lima mencecah 97 peratus atau 371 696 murid telah menerima dos pertama vaksin, manakala 57.9 peratus atau 142 655 murid telah lengkap divaksin.

Tambahnya lagi, sebanyak 339 951 murid telah hadir ke sekolah bagi mengikuti sesi pembelajaran secara bersemuka di negeri yang mencapai Fasa Empat PPN, iaitu di Negeri Sembilan, Wilayah Persekutuan Labuan dan Langkawi bermula semalam dan hari ini.


SK Tanjung Aru Buka Sekolah

Labuan –  Program Media Engagement, Kementerian Pendidikan Malaysia (KPM) dengan kerjasama Jabatan Penerangan Malaysia bersempena dengan Kempen Kembali ke Sekolah meninjau suasana kemasukan semula murid di Sekolah Kebangsaan Tanjung Aru setelah beberapa bulan sesi persekolahan secara bersemuka ditangguhkan akibat pandemik COVID-19.

Menyambut kehadiran murid Tahap 1 (Tahun 1, Tahun 2 dan Tahun 3) di pintu utama Sekolah Kebangsaan Tanjung Aru pada hari ini ialah Pengarah Jabatan Pendidikan Labuan, Yusuf Mohamad selain Guru Besar Sekolah Kebangsaan Tanjung Aru, Mohammad Farihi Abdul Halim dan para guru.

Yusuf Mohamad (kanan) menyambut kedatangan murid Tahap 1 Sekolah Kebangsaan Tanjung Aru, Labuan.

Tinjauan media di sekolah ini mendapati rata-rata para guru dan murid telah membuat persediaan rapi dari aspek fizikal dan mental untuk kembali ke sekolah sebagaimana yang ditetapkan dalam Garis Panduan Pengurusan dan Pengoperasian Sekolah 3.0 KPM.

Kebanyakan murid yang dihantar oleh ibu bapa mereka untuk memulakan persekolahan pada hari pertama ini nampak tenang dan gembira kerana dapat bersekolah semula, bertemu para guru dan rakan-rakan setelah sekian lama sesi persekolahan secara bersemuka ditangguhkan.

Murid juga dilihat tidak kekok menyesuaikan diri dengan kebiasaan baharu di sekolah dan mematuhi arahan yang ditetapkan oleh pihak sekolah seperti mengimbas suhu badan dan membasuh tangan sebelum masuk ke bilik PdP.

Mohammad Farihi dalam ucapan sambutan kemasukan murid Sekolah Kebangsaan Tanjung Aru mengalu-alukan kehadiran murid. Beliau turut menasihati para guru dan murid agar meneruskan kecemerlangan sekolah. Para guru diingatkan tentang visi KPM, iaitu “Pendidikan Berkualiti, Insan Terdidik, Negara Sejahtera”, iaitu para guru perlu sentiasa berprestasi tinggi memanfaatkan prasarana serta Teknologi, Maklumat dan Komunikasi bagi meningkatkan kualiti pembelajaran dan pengajaran.

Sementara itu, beliau menasihati murid  agar sentiasa mengamalkan nilai murni seperti memberikan salam kepada para guru sebagai usaha membentuk sahsiah terpuji sejak dari awal.

Guru Besar Sekolah Kebangsaan Tanjung Aru, Mohammad Farihi Abdul Halim  (bersongkok) menyampaikan ucapan sambutan kemasukan semula ke sekolah.

Keputusan untuk membuka semula sesi persekolahan di Labuan dibuat oleh Menteri Kanan Pendidikan, YBhg. Datuk Dr. Radzi Jidin setelah Labuan menjadi satu daripada Wilayah Persekutuan dan negeri yang beralih ke Fasa 4 PPN. Pembukaan sekolah dalam Fasa 4 PPN Peringkat Ketiga Sekolah Rendah di Labuan mensyaratkan semua murid hadir secara bersemuka dengan penggiliran, dan semua murid prasekolah hadir secara bersemuka.

Guru Besar Sekolah Kebangsaan Tanjung Aru, Mohammad Farihi Abdul Halim menjelaskan bahawa pihak sekolah sudah membuat persediaan rapi berdasarkan Garis Panduan Pengurusan dan Pengoperasian Sekolah 3.0 KPM sejak semalam dengan memastikan kawasan dan bangunan sekolah, termasuklah bilik PdP dibersihkan dan dalam keadaan selamat untuk beroperasi. Hal ini termasuklah penyediaan pelan perancangan susun atur bilik PdP yang sesuai dan berfungsi dengan baik untuk PdP dengan mengambil kira penjarakan fizikal murid dan warga sekolah. Tanda penjarakan fizikal dan pelan laluan pergerakan terarah atau sehala, poster dan bahan bercetak langkah kebersihan dan keselamatan, sabun dan tong sampah tertutup diletakkan di bilik PdP, kantin, bilik guru, dan pejabat.


“Kata Tanya” dalam Ayat Penyata

Untuk mendapatkan maklumat terkini, ikuti kami melalui Telegram

Soalan:
Bolehkah kata tanya digunakan dalam ayat yang di bawah ini?

Saya tidak mengetahui mengapa syarikat kita melabur dalam perniagaan itu.


Keterujaan Murid Tahap 1 di Labuan Kembali ke Sekolah

Labuan – Sekolah di Wilayah Persekutuan Labuan yang berada dalam Fasa 4 Pelan Pemulihan Negara (PPN) menerima kehadiran murid Tahap 1 pada hari ini.

Hasil tinjauan  di Sekolah Kebangsaan Tanjung Aru, Labuan pada pagi tadi mendapati prosedur operasi standard (SOP) yang menjadi kewajipan dalam kebiasaan baharu pandemik COVID-19 dipatuhi dengan sebaiknya oleh pihak sekolah. Antara SOP yang ditetapkan termasuklah  penjarakan fizikal, penyediaan cecair pensanitasi dan alat pengimbas suhu.

Rata-rata murid yang hadir ke sekolah secara bersemuka pada hari ini kelihatan bersemangat dan gembira setelah hampir setahun mengikuti sesi Pengajaran dan Pembelajaran di Rumah (PdPR).

“Saya sangat seronok apabila dapat berjumpa dengan kawan-kawan dan guru-guru,” kata Nur Arfa Aqilah, murid Tahun 2.

Ibu Nur Arfa, Jaifah Mohd. Jakri yakin dengan pembelajaran secara bersemuka, anaknya lebih mudah memahami dan dapat memberikan tumpuan yang lebih baik di dalam kelas.

“Rasa teruja apabila anak-anak sudah kembali ke sekolah. Namun begitu, sebagai seorang ibu, perasaan risau tetap ada kerana mereka bersekolah dalam keadaan persekitaran pandemik COVID-19. Walau bagaimanapun, saya percaya bahawa pihak pengurusan sekolah sedaya upaya mematuhi SOP  untuk kebaikan semua murid,” kata Siti Soleha, yang anaknya berada di Tahun 2 di sekolah tersebut.

Muammar Hassan, bapa kepada Hana Insyirah, murid Tahun 1 pula menyatakan bahawa: “Kita sudah menuju era endemik COVID-19, sama ada mahu ataupun tidak kita perlu hidup dalam kebiasaan baharu. Guru sudah pun menerima vaksin, hal ini tidak akan menimbulkan permasalahan apabila pihak sekolah mengikut SOP seperti yang ditetapkan. Saya yakin, anak-anak kita akan belajar dalam persekitaran yang selamat.”

Mengulas lebih lanjut, Guru Besar Sekolah Kebangsaan Tanjung Aru, Mohammad Farihi Abdul Halim menjelaskan bahawa pengoperasian semula sekolah bukan sahaja mendapat sambutan yang baik daripada murid bahkan dalam kalangan ibu bapa.

“Pembukaan sekolah ini selaras dengan ketetapan yang diumumkan oleh kerajaan tempoh hari yang memutuskan bahawa Labuan sebagai wilayah pertama  pembukaan sekolah di negeri Fasa 4 PPN,” ujar beliau.


Tiga Hak Raja Berperlembagaan

Kuala Lumpur – “Ketika diamanahkan dengan gelaran, jawatan dan ketika berhadapan dengan peranan dan tanggungjawab baharu, perkara utama yang wajib difahami ialah bidang kuasa seorang raja pemerintah dalam sistem kerajaan yang mengamalkan doktrin raja berperlembagaan – demokrasi berparlimen.”

Demikian titah Duli Yang Maha Mulia (DYMM) Paduka Seri Sultan Perak Darul Ridzuan, Sultan Nazrin Muizzuddin Shah yang dizahirkan dalam Majlis Pelancaran Buku Siri Titah Sultan Nazrin Muizzuddin Shah yang berlangsung di Balai Budaya Tun Syed Nasir, Dewan Bahasa dan Pustaka (DBP) pada pukul 9.30 pagi tadi. Baginda bertitah bahawa sudah menjadi tanggungjawab raja pemerintah untuk memastikan terjalin hubungan harmoni serta semangat saling menghormati dan saling memahami antara institusi istana dengan institusi rakyat berlandaskan perlembagaan.

Tambah baginda lagi, “Raja pemerintah mempunyai tanggungjawab untuk memastikan semangat perlembagaan dan falsafah yang tersirat di sebalik perkara-perkara yang digubal difahami dan dilindungi. Setiap istilah dan perkataan yang termaktub dalam perlembagaan memiliki maksud yang tersendiri. Hal ini hendaklah ditafsirkan secara bijaksana, halus, teliti dan tepat agar keadilan tidak tercicir.”

Baginda bertitah bahawa raja memerintah bukan mentadbir, sebaliknya bertanggungjawab mengawasi dan memastikan berlakunya pentadbiran yang adil, saksama dan telus. Hal ini bermaksud bahawa raja yang memerintah hendaklah berperanan sebagai penimbang tara yang bijak kepada cabang-cabang perundangan, eksekutif dan kehakiman demi memastikan peranan tersebut terlaksana berdasarkan mekanisme semak dan imbang, sekali gus membantu memperkukuh keyakinan rakyat terhadap amalan demokrasi yang telus.

Tambah baginda lagi, Vernon Bogdanor dalam bukunya The Monarchy and The Constitution menyatakan bahawa penumpuan mengenai kuasa perlembagaan yang ada pada raja berdaulat memberikan gambaran yang mengelirukan terhadap peranan kontemporari raja berperlembagaan. Hal ini demikian kerana peranan utama raja adalah berlandaskan perlembagaan yang bukan sahaja ketika sesebuah kerajaan bermula atau berakhir, tetapi berlangsung dalam urusan harian kerajaan melalui pengaruh berbanding dengan kuasa.

Bogdanor selanjutnya memetik konsep klasik triniti Walter Bagehot pada pertengahan abad ke-19 yang menghuraikan pandangan bahawa raja berperlembagaan memiliki tiga hak, iaitu hak untuk menyampaikan nasihat dan pandangan; hak untuk memberikan galakan dan dorongan; dan hak untuk memberikan peringatan dan teguran.

Beta memilih untuk memberikan nasihat dan pandangan, galakan dan dorongan serta teguran dan peringatan melalui titah yang dizahirkan ini.

Sultan Nazrin Muizzuddin Shah menzahirkan bahawa raja pemerintah yang arif tidak memerlukan sebarang tambahan kuasa jika ketiga-tiga hak ini berjaya dikendalikan secara bijaksana lagi berhemah. Baginda menginsafi bahawa takhta kerajaan ialah amanah dan anugerah Ilahi selaras dengan firman Allah SWT dalam Surah Ali Imran, ayat ke-26 yang bermaksud:

Katakanlah: Wahai Tuhan yang mempunyai kerajaan, Engkau berikan kepada orang yang Engkau kehendaki dan Engkau cabut kerajaan daripada orang yang Engkau kehendaki. Engkau muliakan orang yang Engkau kehendaki dan Engkau hinakan orang yang Engkau kehendaki. Di tangan Engkaulah segala kebajikan. Sesungguhnya Engkau Maha Berkuasa atas segala sesuatu.

Titah DYMM Sultan Nazrin lagi, “Amanah dan anugerah Ilahi dikembari dengan peranan dan tanggungjawab yang wajib dilaksanakan sesempurna mungkin agar rakyat meyakini bahawa institusi raja tetap relevan dan mempunyai peranan. Yang Arif Hakim Raja Tan Sri Azlan Shah (Marhum Al-Maghfur-Lah) dalam pidato sewaktu menerima anugerah Ijazah Kehormat Doktor Undang-undang dari Universiti Sains Malaysia pada tahun 1980, menzahirkan peringatan bahawa selagi rakyat menaruh kepercayaan terhadap raja dan menghormati institusi raja, selagi itu takhta tidak akan dipindahkan dari istana ke muzium. Takhta juga tidak boleh lari daripada hukuman Allah, hukum yang ditetapkan ke atas seluruh umat manusia tanpa mengira raja atau rakyat.”


Untuk mendapatkan maklumat terkini, ikuti kami melalui Telegram

Kuala Lumpur  – Duli Yang Maha Mulia (DYMM) Sultan Nazrin Muizzuddin Shah berkenan mencemar duli dalam Majlis Pelancaran Buku Siri Titah Sultan Nazrin Muizzuddin Shah, yang berlangsung di Balai Budaya Tun Syed Nasir, Wisma DBP pada pagi ini.

Buku terbitan Dewan Bahasa dan Pustaka (DBP) ini mengandungi 36 titah baginda yang disusun dalam empat bahagian; iaitu Institusi Raja, Tadbir Urus, Agama Islam dan Masyarakat dan Kebudayaan. Titah yang terkumpul dalam koleksi ini telah dizahirkan oleh baginda antara 9 Ogos 2009 hingga 5 Oktober 2016, atas kapasiti baginda sebagai Raja Muda Perak (15 April 1987 ‒ 28 Mei 2014), Yang Dipertua Majlis Agama Islam dan Adat Melayu Perak (1 Julai 1997 – 12 Jun 2014), Pemangku Raja Perak dan mulai 29 Mei 2014 dimasyhurkan sebagai Duli Yang Maha Mulia Paduka Seri Sultan Perak Ke-35.

Beta menghargai usaha DBP menerbitkan kumpulan titah yang telah beta zahirkan. Usaha DBP ini Insya-Allah akan membolehkan pemikiran dan pandangan Beta sampai kepada khalayak yang lebih luas.

Sementara itu, menurut Pengerusi Lembaga Pengelola DBP, YBhg. Profesor Datuk Seri Dr. Awang Sariyan dalam ucapan alu-aluannya menyatakan bahawa keberangkatan Duli Tuanku ke majlis ini dan keprihatinan Duli Tuanku terhadap perkembangan ilmu dan penerbitan menjadi manifestasi keprihatinan Duli Tuanku terhadap perkembangan ilmu dan penerbitan buku yang menjadi satu daripada teras peradaban negara. Hal ini menjadi suntikan semangat kepada warga DBP untuk melipatgandakan usaha dalam penerbitan dan pengayaan khazanah ilmu negara.

Tambah beliau lagi, “Keberangkatan Duli Tuanku pada hari ini ialah kali yang kelima sejak tahun 2005. Pada 14 Julai 2005, Duli Tuanku melancarkan buku Local and Global: Social Transformation in Southeast Asia – Essays in Honour of Professor Syed Hussein Alatas. Pada 6 Ogos 2009, Duli Tuanku melancarkan tiga buku karya Profesor Datuk Dr. Syed Hussein Alatas, iaitu Mitos Peribumi Malas, Intelektual Masyarakat Membangun, dan Rasuah: Sifat, Sebab dan Fungsi, bersempena dengan Seminar Antarabangsa Pemikiran Syed Hussein Alatas. Pada 19 Februari 2013, Duli Tuanku berkenan berangkat ke DBP untuk menzahirkan titah di Majlis Perpaduan Ummah yang berlangsung di Balai Budaya Tun Syed Nasir ini juga. Selanjutnya pada 5 Oktober 2016, Duli Tuanku berangkat ke DBP untuk menzahirkan Titah Diraja yang berjudul ‘Maju Bahasa Majulah Bangsa’.“

Keberangkatan Duli Tuanku ke majlis pada hari ini dan empat majlis sebelum ini cukup bermakna dalam usaha DBP memperkasakan tradisi keilmuan, yang melambangkan Duli Tuanku sebagai payung tamadun dan tradisi keilmuan nusa dan bangsa.

Menurut Editor Siri Titah Sultan Nazrin Muizzuddin Shah, YABhg. Dato’ Seri Mohd Annuar Zaini, “Titah yang terkandung dalam penerbitan yang diusahakan oleh DBP ini  menghamparkan peluang untuk pembaca mengikuti dan menghargai pemikiran seorang sultan yang sedang bersemayam di singgahsana pemerintahan.”

Semoga Siri Titah Sultan Nazrin Muizzuddin Shah akan memberikan peluang kepada pembaca mengenali dan menghargai watak intelek dan jiwa ilmuwan seorang raja pemerintah yang sedang bersemayam atas takhta Kerajaan Negeri Perak Darul Ridzuan.

Sementara itu, menerusi kata pengantar nukilan YBhg. Datuk Abang Sallehuddin Abg. Shokeran, beliau menyifatkan buku ini sebagai suatu usaha menghidupkan tradisi hubungan istana dan kesultanan Melayu dengan penulisan dan persuratan Melayu yang boleh dijadikan rujukan oleh generasi sekarang dan generasi akan datang.

Penulisan sebegini sememangnya wajar diperbanyak bagi mengangkat dan mencernakan idea dan pemikiran tokoh negara supaya dapat ditatap oleh pembaca seterusnya memberikan inspirasi kepada masyarakat, khususnya generasi muda dalam pembinaan tamadun bangsa dan negara.

Pada majlis tersebut, turut diadakan Wacana  Siri Titah Sultan Nazrin Muizzuddin Shah  yang menampilkan YABhg. Dato’ Seri Mohd Annuar Zaini selaku moderator dan tiga orang panel yang terdiri daripada YBhg. Datuk Dr. Profesor Madya Dr. Wan Ahmad Fauzi Hashim; YBhg. Dr. Rokiah Talib; dan YBhg. Dato’ Dr. Firdaus Abdullah. Sepanjang wacana berlangsung, ketiga-tiga ahli panel banyak mengupas ketinggian ilmu dan peradaban bangsa dalam setiap titah yang terkandung dalam buku Siri Titah Sultan Nazrin Muizzuddin Shah yang amat istimewa ini.


Peranan Institusi Keluarga dalam Pendidikan Adab dan Akhlak

Aristotle pernah berkata, adab dan sopan lebih penting daripada makan dan minum, manakala Hamka pernah berkata, kecantikan yang abadi terletak pada keelokan adab dan ketinggian ilmu seseorang, bukan terletak pada wajah dan pakaiannya. Nabi Muhammad SAW juga pernah berpesan, jagalah dirimu baik-baik, usahakanlah kemuliaanmu kerana engkau dipandang manusia bukan kerana rupa tetapi kerana kesempurnaan budi dan adab.

Pada hakikatnya, selain sekolah, masyarakat dan kerajaan, ibu bapa memainkan peranan yang sangat penting dalam pembentukan adab dan akhlak anak-anak. Prinsip dasar keluarga negara yang kedua juga menggariskan institusi keluarga bertanggungjawab memupuk dan menghayati nilai murni. Setiap insan yang dilahirkan di dunia ini akan bergaul dengan ibu bapanya serta ahli keluarga yang lain sebelum belajar hidup bermasyarakat. Oleh sebab itu, peranan institusi keluarga dalam pembentukan adab dan akhlak insan tidak dapat disangkal. Meski dalam kesibukan mencari rezeki, ibu bapa harus mengambil masa untuk mendidik adab dan akhlak anak-anak.

Perkara yang perlu dititikberatkan ialah pendidikan adab dari sudut budi bahasa. Institusi keluarga merupakan sekolah pertama anak-anak dalam mempelajari bahasa dan tutur kata yang halus. Sebagai contoh teladan anak-anak, ibu bapa harus bijak memilih perkataan dalam berkomunikasi. Elakkan berbahasa kesat, kasar dan maki hamun. Selain pemilihan perkataan, lenggok bahasa juga perlu dititikberatkan kerana lenggok bahasa yang kasar atau bersifat cemuhan, menghina dan memperkecil akan meracuni pemikiran dan mempengaruhi pembentukan adab dan akhlak. Ucapan dan perkataan yang  berbentuk negatif dan menyakitkan hati haruslah dielakkan. Sekiranya anak-anak melakukan kesalahan, mereka haruslah ditegur secara berhemah. Bahasa dan lenggok bahasa seharian yang kita gunakan  akan menjadi suri teladan dan budaya yang akhirnya menjadi kebiasaan anak selepas bertahun-tahun menghadapi cara berkomunikasi sedemikian.

Pendidikan adab yang seterusnya adalah dari sudut tingkah laku atau akhlak. Pada hari ini, kita mendengar banyak isu ibu dipukul, ibu atau bapa ditinggalkan di rumah orang tua, guru berasa tersinggung dengan sikap anak didik, majikan kesal dengan sikap pekerja dan orang awam tidak berpuas hati dengan tindakan penjawat awam. Oleh sebab itu, pembentukan akhlak yang baik seperti hormat-menghormati, sentiasa ringan mulut mengucapkan terima kasih, tolong-menolong, jujur, amanah, berdisiplin dan bertanggungjawab haruslah menjadi amalan institusi keluarga.

Sistem keluarga haruslah diperkuat dengan mengajar anak-anak menghormati ibu-bapa serta ahli keluarga yang lebih tua seperti datuk, nenek, mak cik, pak cik, abang dan kakak. Misalnya, dengan mengutamakan orang tua ketika waktu makan atau dalam apa-apa juga acara keluarga.

Sikap bertanggungjawab boleh dilatih dengan memberikan tugas kepada setiap ahli keluarga, umpamanya anak sulung akan memainkan peranan yang penting untuk membantu mengurus keluarga dan anak yang bongsu akan memainkan peranan mengikut umur dan kemampuannya seperti menyusun mainan sendiri, mengemas tempat tidur sendiri dan membuang sampah. Berdisiplin pula boleh diterapkan dengan mempunyai sistem nilai hidup yang betul, seperti bangun awal, mematuhi peraturan dalam institusi keluarga dan sentiasa patuh kepada nasihat dan bimbingan orang tua. Didiklah anak untuk sentiasa menghargai pemberian dan pertolongan ahli keluarga yang lain dan bibir yang tidak pernah lekang daripada ucapan terima kasih.

Persoalannya, apakah institusi keluarga boleh memainkan peranan dengan baik dalam mencorakkan adab dan akhlak anak? Di samping keupayaan mendidik, banyak faktor lain yang akan mempengaruhi proses mendidik seperti persekitaran, latar belakang keluarga, keupayaan ekonomi, keupayaan masa dan ilmu. Oleh sebab itu, disyorkan agar lebih banyak kursus keibubapaan dan kursus komunikasi dijalankan untuk membimbing institusi keluarga.

Selain itu anak-anak harus didekatkan dengan masyarakat supaya mereka faham skop adab dan akhlak pelbagai kaum di Malaysia. Doronglah anak untuk aktif dengan aktiviti perumahan, aktiviti kampung dan aktiviti keluarga. Melalui pengalaman sedemikian, anak-anak akan mempunyai pengalaman untuk berkomunikasi dengan banyak orang. Penumpuan institusi keluarga pada budi bahasa dan akhlak ini akan menjadi asas dan cerminan kepada anak-anak untuk menjadi anak yang baik, kakak yang baik, abang yang baik, pekerja yang baik, rakyat yang baik dan insan yang beradab dan beraklak mulia.

Marilah kita mula sekolahkan anak-anak untuk berbahasa dan berakhlak baik dari rumah. Kuatnya dan santunnya sesuatu bangsa dan negara itu akan bermula daripada kukuhnya institusi kekeluargaan. Pendidikan adab dan akhlak yang betul daripada institusi keluarga mampu melahirkan pemimpin dan insan yang menjalankan setiap amanah dengan adab dan akhlak yang tinggi. Institusi keluarga merupakan sekolah pertama bagi setiap insan dalam pembentukan adab, budi bahasa dan akhlak insan.


Institusi KPM di Johor dan Terengganu Beroperasi pada 7 November 2021

Untuk mendapatkan maklumat terkini, ikuti kami melalui Telegram

Putrajaya – “Negeri Johor dan Terengganu akan beralih ke Fasa 4 Pelan Pemulihan Negara (PPN) mulai 25 Oktober 2021.” Pengumuman yang dibuat oleh YAB Perdana Menteri Malaysia pada 22 Oktober 2021 yang lalu membawa maksud bahawa institusi pendidikan bawah Kementerian Pendidikan Malaysia (KPM) bagi negeri tersebut mengikut ketetapan Fasa 4 PPN akan bermula pada 7 November 2021, iaitu selepas dua minggu dari tarikh peralihan ke fasa tersebut.

KPM dalam kenyataan medianya hari ini menyatakan bahawa institusi pendidikan bawah KPM bagi Johor dan Terengganu terus beroperasi berdasarkan ketetapan negeri Fasa 3 PPN pada 25 Oktober 2021. Pengoperasian ini melibatkan murid prasekolah, murid berkeperluan khas (MBK) di Sekolah Pendidikan Khas, Sekolah Menengah Pendidikan Khas Vokasional dan Program Pendidikan Khas Integrasi, Tingkatan 6 Semester 2, prauniversiti  Sekolah Sukan Malaysia, kelas peperiksaan awam di sekolah asrama sepenuhnya/sekolah harian/sekolah swasta, International Baccalaureate Diploma (IBD), serta kelas peperiksaan antarabangsa (IGCSE O-Level, A-Level dan IBD) dan kelas peperiksaan antarabangsa yang lain.

Mulai 7 November 2021, pengoperasian institusi pendidikan bawah KPM di Johor dan Terengganu adalah mengikut ketetapan pengoperasian Fasa 4 PPN. Walau bagaimanapun, sekolah kerajaan bawah KPM di negeri tersebut hanya akan memulakan operasinya pada 8 November 2021 kerana pada 7 November 2021 merupakan cuti tambahan yang diperuntukkan dalam takwim KPM sempena perayaan Deepavali. Hal ini turut melibatkan kemasukan murid Tahap Satu (tahun 1, tahun 2 dan tahun 3) sekolah rendah serta murid tingkatan 3 dan tingkatan 4 bagi sekolah menengah. Sungguhpun demikian, institusi pendidikan swasta yang berdaftar bawah KPM akan beroperasi mengikut takwim masing-masing.

Pengoperasian sekolah bagi murid Tahap Dua (tahun 4, tahun 5 dan tahun 6) sekolah rendah serta kelas peralihan, tingkatan 1 dan tingkatan 2 sekolah menengah bagi Johor dan Terengganu pula akan bermula pada 14 November 2021, iaitu seminggu selepas negeri tersebut memulakan pengoperasian berdasarkan ketetapan Fasa 4 PPN.

KPM dalam kenyataan media ini turut merujuk institusi pendidikan swasta yang berdaftar bawah KPM bagi kategori sekolah dan kategori pusat. KPM menyarankan ketetapan ini turut terpakai di semua institusi pendidikan yang tidak berdaftar dengan KPM, termasuklah institusi pendidikan bawah kerajaan negeri. KPM sentiasa komited untuk terus melakukan yang terbaik.


DM Dipaparkan dalam Akhbar Berbahasa Cina

Dewan Masyarakat (DM), majalah terbitan Dewan Bahasa dan Pustaka (DBP) sejak September 1963, sentiasa menjadi rujukan pelajar, pembaca umum dan kebanyakan pemimpin di negara ini. Pada hari ini, akhbar berbahasa Cina, Sin Chew Daily turut memaparkan kulit DM Bil. 11/2021 pada halaman 03 akhbar tersebut.

Kulit DM Bil. 11/2021 yang bertajuk “Timbalan Menteri Pendidikan 1: Daripada Pakar Jantung ke KPM” mengetengahkan YB Dato’ Dr. Mah Hang Soon sebagai penghias kulit majalah. Menerusi wawancara sidang editor DM bersama-sama beliau di pejabatnya, di Putrajaya baru-baru ini, YB Dato’ Dr. Mah Hang Soon menyatakan bahawa ketika di bangku sekolah, DM banyak membantu beliau menguasai bahasa Melayu dengan baik sehingga membolehkannya mendapat keputusan yang cemerlang dalam subjek tersebut.

Tambah menarik lagi, YB Dato’ Dr. Mah Hang Soon turut menceritakan pengalamannya yang menjadikan budaya membaca sebagai amalan untuk berjaya.

Saya masih ingat, meskipun saya bersekolah pada sesi petang, seawal pukul 9.00 pagi saya sudah berada di sekolah. Tujuannya adalah untuk membolehkan saya ke perpustakaan dan menghabiskan masa dengan membaca. Bahan bacaan yang menjadi pilihan saya sudah semestinya majalah DM dan majalah terbitan DBP yang lain. Keadaaan ini menyebabkan ada guru yang berasa hairan dan menyangka saya sengaja tidak berada di dalam kelas, walhal saya bersekolah pada sesi petang. Usaha saya ini ternyata berbaloi, saya berjaya menguasai bahasa kebangsaan itu hingga kini,” ujarnya.

Perjalanan kerjaya  YB Dato’ Dr. Mah Hang Soon, daripada Pakar Jantung  sehingga  menjawat jawatan penting negara, iaitu sebagai Timbalan Menteri Pendidikan 1 dikongsikan beliau secara eksklusif dalam DM Bil. 11/2021 yang kini berada di pasaran atau boleh dibeli secara dalam talian menerusi jendeladbp.my.


Titah TYDPA: Menghayati Semangat Keluarga Malaysia

Selepas 38 hari Timbalan Yang di-Pertuan Agong (TYDPA), Duli Yang Maha Mulia (DYMM) Sultan Nazrin Muizzuddin Shah menyempurnakan tugas sebagai Ketua Utama Negara bagi Persekutuan, pada detik 12.00 tengah malam ini, maka akan terlunaslah tanggungjawab yang diamanahkan kepada baginda. Bersempena dengan Istiadat Mengucap Selamat Berangkat, baginda berkenan menzahirkan titah di Dewan Seri Bendahara, Istana Negara, Kuala Lumpur pada pagi tadi.

Yang berikut ialah Titah DYMM Sultan Nazrin Muizzuddin Shah dalam Istiadat Mengucap Selamat Berangkat sambil mengajak seluruh rakyat untuk bersama-sama menghayati semangat “Keluarga Malaysia“.

Segala puji milik Allah SWT. Selawat dan kesejahteraan ke atas Rasul junjungan, Nabi Muhammad SAW, demikian juga ke atas keluarga dan para sahabat Baginda, seterusnya ke atas para tabiin dan para ulama. Semoga memperoleh ihsan sehingga hari kebangkitan.

2. Dengan penentuan Allah SWT, berpandukan Perkara 33, Perlembagaan Persekutuan, berkuat kuasa Sabtu, 11 Safar 1443 bersamaan 18 September 2021, hamba-Mu ini, diamanahkan dengan tanggungjawab untuk menyempurnakan tugas-tugas Kepala Utama Negara bagi Persekutuan.

3. Yang Amat Berhormat (YAB) Perdana Menteri sebaik diamanahkan memimpin negara,  memilih pendekatan pimpinan berasaskan konsep kekeluargaan lalu mengetengahkan istilah “Keluarga Malaysia“. Perkataan “keluarga“, mempunyai konotasi saling membantu, saling menghormati, saling berkunjung, saling berinteraksi, saling berhubung, saling berdialog, saling memberi dan saling menerima serta saling bermaafan dalam suasana mesra dan berkasih sayang; komponen-komponen yang melukiskan keharmonian.

4. Semakin besar saiz keluarga, semakin kompleks cabaran yang dihadapi, kerana bilangan ahli keluarga yang ramai semestinya dikembari dengan suara yang semakin banyak, selera yang semakin rencam dan keperluan yang semakin pelbagai. Keluarga Malaysia ialah keluarga yang besar. Menjadi ketua kepada sebuah keluarga besar memerlukan kesabaran, keupayaan, tumpuan dan kegigihan untuk melaksanakan seadil-adil pertimbangan kepada seluruh ahli keluarga secara bijaksana.

5. Orkestra yang besar mengandungi pelbagai instrumen yang memiliki pelbagai bunyi. Lebih besar orkestra, lebih banyak instrumen dihimpunkan. Setiap instrumen memiliki bunyi tersendiri, dengan gaya mengeluarkan bunyi yang berlainan, sama ada secara tiupan, gesekan, petikan, tekanan atau pukulan. Tidak ada instrumen yang dianggap tidak penting, malah setiap instrumen dilihat sebagai aset tambahan yang akan memperkayakan orkestra. Pemimpin orkestra yang hebat menghargai setiap bunyi daripada setiap instrumen, lebih banyak instrumen, lebih banyak bunyinya, lebih hebat pula melodinya jika berjaya diharmonikan. Pemimpin yang bijaksana boleh mengambil pengajaran daripada kejayaan seorang pemimpin orkestra, berupaya menggabungkan instrumen yang pelbagai bunyi dalam simfoni yang harmoni. Amalan yang menghargai setiap insan sebenarnya telah lama ada dalam budaya Melayu, terserlah dalam bidalan yang tidak menyisihkan sesiapa:

6. Bermakna konsep keluarga, bukan konsep asing bagi kita. Konsep keluarga telah sedia berakar dan subur meranting dalam budaya bangsa. Konsep keluarga merupakan konsep yang terkandung dalam ajaran Islam, selaras dengan ayat ke-10 dalam Surah al-Hujurat yang bermaksud:

Sesungguhnya orang mukmin itu bersaudara, kerana itu damaikanlah antara kedua saudaramu (yang berselisih) dan bertakwalah kepada Allah agar kamu mendapat rahmat.

7. Firman Allah SWT diperlengkap dengan sabda Rasulullah SAW, daripada Abu Hurairah r.a. bermaksud:

8. Masyarakat Melayu turut mengutamakan ikatan persaudaraan dalam semangat kekeluargaan seperti yang terserlah dalam bidalan Melayu, “biduk berlalu kiambang bertaut”, “carik-carik bulu ayam akhirnya bercantum juga”, “air dicencang tidakkan putus”.

Semangat kekeluargaan turut membentuk budaya menghargai orang terdahulu yang pernah berjasa dan budaya tidak bersifat kacang lupakan kulit, berpandukan ungkapan:

9. Budaya menghargai pemimpin terdahulu diserlahkan melalui sifat kekeluargaan Rasulullah SAW ketika bertemu rasul terdahulu semasa peristiwa Israk Mikraj; meskipun Baginda berstatus penghulu segala rasul, Baginda memperlihatkan sifat rendah diri, menghormati pandangan rasul terdahulu yang menasihatkan Baginda untuk memohon ihsan Ilahi, mengurangkan kewajipan mendirikan solat daripada 50 waktu kepada lima waktu sehari semalam.

10. Kesediaan Rasulullah bermusyawarah dengan para rasul terdahulu telah meringankan beban ummah pada hari ini. Bermusyawarah dan bersyura adalah sebahagian daripada amalan Rasulullah SAW serta sangat dianjurkan oleh Islam; dan merupakan budaya yang lazim diamalkan dalam keluarga untuk mencapai kata sepakat ketika menguruskan hal ehwal keluarga daripada urusan prakelahiran, kelahiran, perkahwinan, kematian dan pascakematian. Bermusyawarah dan bersyura juga merupakan tradisi dan amalan takhta dan kerajaan Raja-raja Melayu, terutama ketika menghadapi situasi yang belum ada duluan. Dalam semangat bermusyawarah dan bersyura itulah Seri Paduka Baginda Yang di-Pertuan Agong (YDPA) dari masa ke masa mempersilakan kehadiran Raja-raja Melayu berangkat ke Istana Negara pada waktu baginda berhasrat mendapatkan nasihat dan pandangan, apatah lagi jika sesuatu urusan itu boleh menyentuh kuasa Raja Pemerintah di negeri; dengan kesedaran bahawa YDPA itu secara harfiahnya bermaksud “Dia Yang Terulung dalam Kalangan Kami“, iaitu, primus  inter pares. Baginda bersemayam di takhta Kerajaan Persekutuan, mewakili Raja-raja Melayu.

11. Dalam hasrat menyemarakkan semangat Keluarga Malaysia, amatlah penting diberikan keyakinan bahawa setiap warga ada tempat dalam keluarga besar ini; amalkan budaya terbuka, bersedia menerima perbezaan pendapat dan kelainan pandangan, begitu juga menghargai perbezaan pendekatan dan perbezaan kaedah, agar tercapai nanti secara konsensus pendapat, pandangan, pendekatan dan kaedah terbaik untuk manfaat negara dan warga. Suara yang berbeza sewajarnya diberikan ruang untuk boleh diluahkan kerana rintihan hati yang dikurung berpotensi menyalakan bara marah dan mengalirkan lava dendam yang lebih volkano sifatnya.

12. Jadikan iktibar hikmah kepimpinan Rasulullah SAW tanpa perlu menggunakan kekerasan tetapi melalui contoh teladan yang baik, telah berjaya mengubah pendirian Sayidina Umar ibni Khatab, Khalid ibni Walid dan Abu Sufyan daripada seteru menjadi sahabat, yang sedia berkorban harta dan nyawa berjuang bersama-sama Baginda.

13. Dalam  tempoh  memenuhi  amanah  Kepala  Utama  Negara, selain sesi menghadap sebelum berlangsungnya mesyuarat Jemaah Menteri, YAB Perdana Menteri turut mengadakan beberapa sesi menghadap, untuk menyembah maklum, berbincang, bertukar pandangan dan memohon panduan juga nasihat mengenai urusan negara. Sesi menghadap tersebut berlangsung dalam semangat kekeluargaan.

14. Pada detik 12.00 tengah malam nanti, berakhirlah tempoh tanggungjawab yang diamanahkan kepada beta menjalankan tugas-tugas Ketua Utama Negara. Beta menzahirkan ucapan terima kasih kepada YAB Perdana Menteri, kerana dalam kesibukan tugas, masih bersedia meluangkan masa meraikan beta untuk mengadakan istiadat selamat berangkat dalam semangat pergi berkhabar – pulang berberita. Semoga Allah SWT senantiasa melimpahkan nur penyuluh membantu YAB melakukan yang makruf, dan mendirikan dinding penghalang daripada dipengaruhi melakukan yang mungkar; semoga YAB dikurniakan hidayah dan kekuatan ketika dihempas badai ujian dan disemaikan rasa syukur dan takwa ketika berada di puncak kejayaan. Memandangkan isteri YAB ialah rakyat DYMM Paduka Seri Sultan Perak, intai-intailah kami di negeri Perak, kalau ada kupang yang lebih, hendaknya ada juga bahagian untuk negeri Perak.

15. Sampaikan  salam  terima  kasih  kepada  ahli-ahli  Jemaah Menteri yang telah memberikan perhatian kepada titah-titah yang beta zahirkan melalui Perdana Menteri. Beberapa orang Menteri telah mengambil tindakan susulan; ada yang menghadap beta untuk menyembah maklum balas. Beta menzahirkan penghargaan kepada Ketua Setiausaha Negara dan pegawai-pegawai kerajaan yang membantu beta dengan membekalkan maklumat serta menyembah nasihat sebelum beta memperkenankan sesuatu keputusan, begitu juga kepada para pegawai dan petugas Istana Negara yang telah memudahkan beta menyempurnakan tugas dalam tempoh masa beta diamanahkan tanggungjawab Kepala Utama Negara.

16. Semoga hubungan harmoni terus terjalin antara Istana Negara dan Putrajaya dalam semangat saling memahami – saling menghormati.

17. Kepada Allah SWT, hamba-Mu yang kerdil ini mohon keampunan sekiranya hamba-Mu ada melakukan kealpaan dan kesilapan ketika menyempurnakan amanah ini; hamba-Mu mohon dilepaskan daripada menghadapi persoalan berat ketika berhadapan dengan-Mu Ya Allah di padang Mahsyar nanti. Ya Allah! Ya Rabbal ‘Alamin! Bimbinglah para hamba-Mu yang lemah ini menemui siratulmustakim.

Demikianlah titah DYMM Sultan Nazrin Muizzuddin Shah dalam majlis tersebut pada pagi ini. Semoga titah baginda ini dijadikan pedoman oleh seluruh lapisan masyarakat dalam melaksanakan amanah dan tanggungjawab sebagai sebahagian daripada keluarga besar Malaysia seiring dengan konsep “Keluarga Malaysia“ yang dibawa oleh YAB Perdana Menteri.


Keputusan SPMU 2021 Diumumkan pada 3 November

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) pada hari ini memaklumkan bahawa keputusan peperiksaan Sijil Pelajaran Malaysia Ulangan (SPMU) tahun 2021 akan dikeluarkan pada 3 November 2021 (Rabu) mulai pukul 10.00 pagi.

Menurut KPM, calon boleh membuat semakan keputusan melalui kaedah berikut:

KPM turut memaklumkan, bagi calon yang tidak mempunyai capaian Internet, calon boleh berhubung dengan pihak jabatan pendidikan negeri masing-masing untuk mendapatkan keputusan peperiksaan SPMU tahun 2021.


Murid Kelas Peperiksaan Awam dan Antarabangsa Dibenarkan Hadir Tanpa Penggiliran

Putrajaya ‒ Kementerian Pendidikan Malaysia (KPM) memutuskan bahawa institusi pendidikan bawah KPM bagi murid kelas peperiksaan awam dan antarabangsa dibenarkan beroperasi tanpa penggiliran mulai 8 November 2021 jika telah mencapai kadar vaksinasi lengkap sebanyak 90 peratus atau lebih.

Menurut KPM, keputusan ini dibuat hasil perbincangan bersama-sama Kementerian Kesihatan Malaysia (KKM) dan Majlis Keselamatan Negara dengan mengambil kira kadar vaksinasi dalam kalangan murid kelas peperiksaan.

Dalam satu kenyataan media pada hari ini, KPM menjelaskan, “Pengoperasian institusi pendidikan bawah KPM bagi murid kelas peperiksaan awam dan antarabangsa hadir tanpa penggiliran pada 8 November ini melibatkan kedua-dua kumpulan negeri, iaitu Kumpulan A (Johor, Kedah, Kelantan dan Terengganu) dan Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya) memandangkan 7 November 2021 merupakan cuti tambahan bersempena dengan perayaan Deepavali yang diperuntukkan dalam Takwim Penggal dan Cuti Persekolahan Tahun 2021 bagi sekolah bawah KPM.”

Tambah KPM, “Pengoperasian institusi pendidikan bawah KPM bagi kelas peperiksaan awam dan antarabangsa melibatkan kehadiran murid kelas peperiksaan Sijil Pelajaran Malaysia, Sijil Vokasional Malaysia, Sijil Tinggi Agama Malaysia dan Sijil Tinggi Persekolahan Malaysia, serta kelas peperiksaan antarabangsa (IGCSE O-Level, A-Level, Australia Higher School Certificate dan IBD) dan murid kelas peperiksaan antarabangsa yang lain.”

Dalam pada itu, KPM turut menjelaskan, “Bagi institusi pendidikan bawah KPM yang belum mencapai kadar vaksinasi lengkap 90 peratus atau lebih bagi murid kelas peperiksaan awam dan antarabangsa, pengoperasian kekal secara penggiliran. Walau bagaimanapun, murid prauniversiti semester tiga di Sekolah Sukan Malaysia, murid kelas peperiksaan awam di sekolah berasrama sepenuhnya dan murid kelas peperiksaan antarabangsa (IGCSE O-Level, A-Level, Australia Higher School Certificate dan IBD) kekal hadir tanpa penggiliran.”

“KPM akan terus memantau dan mengemas kini senarai institusi pendidikan yang belum mencapai kadar vaksinasi lengkap 90 peratus bagi murid kelas peperiksaan awam dan antarabangsa. KPM akan mengeluarkan senarai terkini institusi pendidikan bawah KPM yang belum mencapai kadar vaksinasi lengkap 90 peratus pada setiap hari Rabu,” tambah KPM.

Dalam kenyataan media tersebut, KPM turut menjelaskan institusi pendidikan bawah KPM yang dinyatakan turut merujuk institusi pendidikan swasta yang berdaftar bawah KPM bagi kategori sekolah dan kategori pusat. KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuklah institusi pendidikan bawah kerajaan negeri.

KPM sentiasa komited untuk terus melakukan yang terbaik.


Bunuh Diri dalam Kalangan Remaja, di Manakah Silapnya?

Polis Diraja Malaysia (PDRM) melaporkan bahawa jumlah kes bunuh diri di Malaysia dari Januari 2019 hingga Mei 2021 ialah 1708 kes. Daripada jumlah tersebut, golongan remaja dalam lingkungan umur 15 hingga 18 tahun yang membunuh diri ialah 872 kes. Hal ini bermakna, 51 peratus daripada keseluruhan kes bunuh diri sejak dua tahun yang lalu terdiri golongan remaja yang belum pun mencecah umur majoriti di bawah Akta Kanak-kanak 2001. Dengan erti kata lain, 872 kes bunuh diri di Malaysia ialah golongan kanak-kanak yang sedang meniti usia remaja. Daripada keseluruhan 1708 kes juga, 1427 daripadanya terdiri kaum wanita. Dengan 51 peratus kes terdiri daripada remaja, dan 84 peratus kes terdiri daripada wanita, maka dapat kita simpulkan bahawa majoriti kes bunuh diri di Malaysia melibatkan gadis remaja.

Talian Kasih 15999 yang dikelolakan oleh Kementerian Pembangunan Wanita, Keluarga dan Masyarakat (KPWKM) melaporkan mereka menerima sebanyak 153 024 panggilan sepanjang tahun 2020 berbanding dengan 25 868 panggilan pada tahun 2019 ‒ lonjakan panggilan hampir enam kali ganda. Jelas bahawa lonjakan ini berkait langsung dengan Perintah Kawalan Pergerakan (PKP) yang dikuatkuasakan bermula pada 16 Mac 2020. Dalam pada itu, kenyataan media oleh wakil Tabung Kanak-kanak Pertubuhan Bangsa-Bangsa Bersatu (UNICEF) di Malaysia, Dr. Rashed Mustafa menyebut bahawa PKP mengakibatkan kesan negatif ke atas remaja yang menyaksikan peningkatan kes bunuh diri hampir dua kali ganda secara purata dalam tempoh lima bulan pertama 2021, iaitu 94 kes sebulan berbanding tahun 2019 sejumlah 51 kes sebulan. Antara faktor yang disebut, remaja yang tinggal sebumbung dengan ketua keluarga atau ahli keluarga yang mengganas (abuser) sudah tidak ada jalan keluar. Sekiranya sebelum PKP, alasan pergi ke sekolah atau keperluan aktiviti di sekolah diberikan kepada si pengganas untuk mengelak daripada dipukul atau dianiaya secara fizikal, emosi dan mental. Namun demikian, sepanjang PKP, alasan tersebut tidak dapat diterima oleh si pengganas yang tinggal sebumbung dengan remaja tersebut.

Berdasarkan siasatan PDRM, tiga faktor utama punca bunuh diri  ialah masalah keluarga, tekanan perasaan dan kekangan kewangan. Pakar kesihatan mental pula berpendapat bahawa remaja yang bertindak membunuh diri jarang-jarang mengambil keputusan tersebut disebabkan oleh hanya satu sebab, sebaliknya berpunca daripada rentetan beberapa faktor yang pada akhirnya menyebabkan mereka yang bertindak sedemikian berasa sudah tiada jalan keluar lagi untuk menyelamatkan maruah diri dan keselamatan nyawa. Bagi mangsa rogol dan sumbang mahram, mereka takut untuk melaporkan kejadian tersebut, apatah lagi ketika semua pergerakan keluar dari rumah dilarang ketika tempoh PKP. Remaja yang dipukul atau menjadi sasaran si ayah atau ibu (atau pasangan intim ayah atau ibu yang sudah bercerai) yang ganas pula tiada pilihan selain tinggal sebumbung dengan si pengganas di rumah.

Di Perancis, wanita yang menjadi mangsa keganasan daripada suami, pasangan intim atau pun ketua keluarga mereka akan menggunakan kod rahsia yang disampaikan kepada juruwang di farmasi sebagai petunjuk bahawa mereka sedang dalam keadaan bahaya. Wanita tersebut akan diberikan perlindungan serta-merta dengan kehadiran pihak berkuasa agar mangsa berkenaan diselamatkan. Kita tidak mempunyai sokongan seperti ini buat remaja yang berdepan dengan keganasan di rumah.

Ada pihak yang memberikan alasan bahawa keganasan dalam rumah berlaku disebabkan kesan riak (ripple effect) apabila ayah atau ibu mengalami stres yang keterlaluan lalu melampiaskan tekanan tersebut kepada si anak. Situasi ini disebut sebagai tekanan mental atau stres melampau yang dialami oleh ketua keluarga tatkala PKP berkuat kuasa, mungkin disebabkan si bapa atau ibu kehilangan kerja dan sebagainya. Namun demikian, perkara ini tidak boleh dilihat hanya sebagai konflik keluarga semata-mata. Seseorang ayah, ibu atau sesiapa sekalipun tidak berhak melepaskan kemarahan mereka ke atas anak-anak.

Selain itu, sekolah bukan sekadar tempat remaja kita menimba ilmu dan membina kemahiran sosial, bahkan dunia persekolahan itu sendiri merupakan ruang tempat remaja berlindung daripada keganasan yang berlaku dalam keluarga. Sesebuah sekolah itu dikatakan selamat dengan kehadiran guru besar dan guru yang amnya prihatin dan baik tingkah laku mereka, maka sekolah itu menjadi tempat remaja berlindung. Di sinilah mereka bertemu dengan kawan dan meluahkan perasaan, selain ada guru prihatin yang dapat mengesan sekiranya terdapat perkara yang tidak baik sedang berlaku ke atas murid. Dengan erti kata lain, sekolah ialah satu unit masyarakat yang organik dengan fungsinya tersendiri dalam pembinaan identiti remaja. Apabila sekolah ditutup dan murid terpaksa tinggal sebumbung dengan pelaku keganasan tanpa ada ruang bernafas di sekolah atau sentiasa kelaparan di rumah, ada remaja yang tidak mampu menanggung derita tersebut.  Usia 18 juga usia signifikan bagi remaja kerana pada usia inilah berlaku peralihan besar dari segi tamatnya sekolah dan berakhirnya identiti sebagai murid sekolah. Justeru, usia yang kritikal ini perlu dititikberatkan dalam usaha membendung remaja daripada mengambil jalan mencabut nyawa sendiri apabila berasa sudah tiada hala tuju dalam kehidupan mereka.

Faktor penting yang kita sering terlepas pandang ialah kos sesi kaunseling atau terapi dengan kaunselor. Kos saringan kesihatan mental dan terapi bersama-sama seorang kaunselor atau pakar di Malaysia tersangat mahal, dengan harga satu sesi saringan untuk 45 minit sahaja tidak kurang daripada RM100 bagi setiap sesi. Penulis menghubungi lima buah tempat yang menawarkan sesi kaunseling atau sesi bersama pakar psikologi klinikal di sekitar Selangor dan Lembah Klang, dan tidak ada satu pun daripada mereka yang menawarkan harga satu sesi (30 minit atau 45 minit) yang kurang daripada RM150, biarpun kaunselor tersebut menawarkan kaunseling berasaskan pendekatan Islam. Mana mungkin remaja daripada keluarga berpendapatan rendah mampu membayar untuk sesi tersebut. Hatta, remaja daripada keluarga berpendapatan sederhana sekalipun belum tentu dapat membayar kos kaunseling yang amat tinggi itu.

Sekiranya kita benar-benar serius menangani isu ini, perlu ada jalan penyelesaian yang pantas dan pintas untuk mengekang isu bunuh diri dalam kalangan remaja.  Lagi pula, isu bunuh diri ini bukan masalah ketika pandemik semata-mata kerana sebelum pandemik sekalipun, kes bunuh diri di Malaysia pada tahun 2019 sudah mencecah purata 51 kes sebulan ‒ angka yang cukup tinggi.

Jelas, ini petanda berlaku kepincangan dalam hal ehwal remaja kita yang perlu ditangani dengan segera. Kita perlukan dana untuk menyediakan tempat perlindungan selamat bagi remaja yang berasa tidak selamat di rumah masing-masing dengan lokasi mereka dirahsiakan untuk tujuan keselamatan mereka.


Evolusi Tulisan dan Kata dalam Bahasa

Untuk mendapatkan maklumat terkini, ikuti kami melalui Telegram

Kuala Lumpur – Buku Revolusi Bahasa dan Asas Tamadun memperlihatkan perkembangan sejarah bahasa dalam tamadun awal manusia menerusi bukti sejarah yang ditinggalkan seperti batu bersurat epik Gilgamesh, yang berusia sekitar 4000 tahun Sebelum Masihi. Demikian menurut YBhg. Profesor Dr. Solehah Yaacob, yang merupakan pensyarah di Universiti Islam Antarabangsa Malaysia dalam bidang Falsafah Tatabahasa Arab yang berkongsi banyak maklumat menerusi buku tersebut.

Tambahnya lagi, menerusi bukti yang ada, penggunaan bahasa Mesopotamia terawal, iaitu bahasa Akkadiah yang ditulis dalam tulisan paku (Mismariyyah) dapat dikesan. Melalui tulisan yang terdapat pada batu bersurat tersebut, bahasa dan tulisan mengalami proses evolusi sehingga lahirnya bahasa al-Quran (bahasa Arab) dan dikenal pasti tamadun bangsanya. Ahli sejarah bahasa juga mempercayai bahawa evolusi tulisan dan kata dalam bahasa berlaku seiring dengan perubahan pemikiran umat dan bangsanya ketika itu.

Generasi baharu perlu didedahkan kepada sejarah nabi. Justeru, kita perlu memberikan maklumat yang jelas kepada generasi baharu supaya mereka tidak terpesong dengan maklumat yang diberi oleh Barat yang tidak benar. Terjemahan bahasa Arab yang dibuat sebelum ini banyak yang tidak betul dan menyebabkan banyak fakta yang terpesong.

Menurutnya lagi, kemunculan para nabi sebelum kelahiran Nabi Muhammad SAW membuktikan kebenaran agama tauhid Allah SWT menerusi suhuf Ibrahim, Zabur, Taurat, dan Injil. Dengan kata lain, buku ini cuba membongkarkan maklumat silam tentang asal usul bahasa al-Quran, iaitu bahasa Arab Fushah yang berkait rapat dengan tamadun bangsanya.

Majlis “Bicara Buku Revolusi Bahasa dan Asas Tamadun” yang berlangsung di Bilik Kuala Lumpur, Aras 5, Pusat Dagangan Dunia Kuala Lumpur pada pukul 12.00 tengah hari tadi dianjurkan oleh Dewan Bahasa dan Pustaka (DBP) melalui Bahagian Buku Bahasa. Penganjuran majlis ini yang bersempena dengan Pesta Buku Antarabangsa Kuala Lumpur turut menampilkan Encik Abdul Ghani Abu, Ketua Bahagian Buku Sekolah sebagai pemudah cara.

Turut hadir dalam majlis tersebut ialah Dr. Abang Patdeli Abang Muhi (Pengarah Jabatan Pengembangan Bahasa dan Sastera DBP), YM Tengku Fuziah Ku Mat (Ketua Editor Bahagian Buku Bahasa, Jabatan Penerbitan DBP), ahli akademik, mahasiswa universiti dan para pengunjung pesta buku.


Pihak Sekolah Boleh Memeriksa Sijil Digital Vaksinasi Guru

Ayer Molek – Kementerian Pendidikan Malaysia (KPM) membenarkan pihak sekolah menjalankan pemeriksaan terhadap sijil digital vaksinasi guru bermula pada hari ini. Menurut Menteri Kanan Pendidikan, YB Datuk Dr. Radzi Jidin, hal ini bagi mengelakkan guru yang masih enggan divaksin (selain faktor kesihatan) melakukan penipuan.

Beliau berkata, “Mulai hari ini, pihak sekolah akan memeriksa sijil vaksinasi bagi memastikan hanya guru yang sudah menerima dos lengkap vaksin yang datang mengajar. Kita tidak mahu ada kes tertentu apabila guru mengatakan bahawa mereka sudah divaksin, tetapi sebenarnya tidak.”

Mengulas lanjut mengenai perkara ini, YB Datuk Dr. Radzi berkata, langkah ini sejajar dengan pekeliling Jabatan Perkhidmatan Awam (JPA) yang mewajibkan pengambilan vaksin dalam kalangan penjawat awam sebelum 1 November 2021.

“Oleh itu, KPM akan memastikan pihak sekolah menyemak sijil digital vaksinasi setiap guru bagi memastikan data terkini yang ada, iaitu pada 1 November, bagi guru yang enggan menerima vaksin merupakan data yang tepat. Hal ini membolehkan sebarang tindakan yang diambil selepas ini dilaksanakan berlandaskan data yang tepat,” katanya.

Tambah YB Datuk Dr. Radzi, KPM amat tegas dalam soal vaksinasi dalam kalangan guru kerana hal ini mengambil kira aspek ekosistem pendidikan negara. Beliau berkata, “Kita perlu faham bahawa guru ini sentiasa bersama-sama murid. Selain melibatkan murid, hal ini turut melibatkan ibu bapa. Jadi, mereka perlu bersama-sama mewujudkan persekitaran persekolahan yang selamat dan meyakinkan.“

Amat penting untuk guru memastikan bahawa diri mereka menerima vaksin.

Katanya lagi, “Hingga hari ini, data menunjukkan sudah ada pengurangan dalam bilangan guru yang enggan mendapatkan vaksin. Akan tetapi, walaupun bilangan guru yang tidak mengambil vaksin ini tidak banyak, namun kesannya begitu besar terhadap kelancaran perjalanan sektor pendidikan negara.”

Beliau berkata demikian pada sidang media ketika mengadakan lawatan di Sekolah Kebangsaan (SK) Ayer Molek, Melaka pada pagi tadi. Turut hadir ialah Ketua Setiausaha KPM, Datuk Yusran Shah Mohd Yusof.


Belanjawan 2022: Pendidikan Berkualiti untuk Semua

Kuala Lumpur – Dengan bertemakan “Keluarga Malaysia, Makmur Sejahtera”, Belanjawan 2022 yang dibentangkan pada 29 Oktober 2021 mendukung tiga paksi utama, iaitu memperkukuh pemulihan, membina daya tahan dan memacu pembaharuan. Dalam strategi memulihkan kehidupan dan mata pencarian, Menteri Kewangan, Tengku Datuk Seri Utama Zafrul Tengku Abdul Aziz menyatakan dalam inisiatif ketiga, iaitu Pendidikan Berkualiti untuk Semua.

Berpegang kepada falsafah pemuda harapan bangsa, pemudi tiang negara, Kementerian Pendidikan Malaysia (KPM) menjadi penerima peruntukan terbesar, iaitu sebanyak RM52.6 bilion atau 16 peratus daripada keseluruhan anggaran perbelanjaan Persekutuan. Sudah pasti hal ini menggembirakan warga KPM sendiri kerana melalui pendidikanlah generasi muda dididik sebagai pemimpin masa hadapan. Perkara utama yang dititikberatkan dalam belanjawan kali ini ialah persiapan anak-anak ke sekolah secara bersemuka pada tahun 2022. Umum sedia maklum, selepas sekian lama menjalani pengajaran dan  pembelajaran di rumah (PdPR), keperluan anak-anak kembali ke sekolah perlu disediakan seperti sebelum pandemik COVID-19 melanda negara. Baju dan kasut yang tidak lagi muat perlu diganti baharu. Sehubungan dengan itu, kerajaan memperuntukkan Bantuan Awal Persekolahan sebanyak RM150 untuk dimanfaatkan oleh 3 juta murid yang layak seterusnya meringankan beban ibu bapa khususnya yang terjejas akibat pandemik.

Apabila sesi persekolahan bersemuka bermula dengan pelbagai prosedur operasi standard (SOP) yang ditetapkan oleh KPM, sudah tentu suasana pembelajaran yang kondusif untuk murid amat diperlukan. Peruntukan sebanyak RM1.0 bilion disediakan untuk kerja-kerja penyelenggaraan dan pembaikan sekolah. Hal ini meliputi sekolah tahfiz, institusi pondok yang berdaftar, sekolah agama rakyat, dan Sekolah Jenis Kebangsaan (SJK). Sekolah daif juga tidak ketinggalan apabila peruntukan untuk menaik taraf sekolah tersebut juga dinaikkan. Sekolah berkeperluan khas turut diberikan perhatian dalam usaha memperkasa agenda pendidikan khas. Maka itu, kerajaan menyediakan sebanyak RM50 juta bagi membiayai pembelian peralatan mengajar dan menambah baik kemudahan sekolah berkeperluan khas.

Insentif Khas Alat Bantuan Mengajar sebanyak RM100 disediakan untuk 400 ribu  guru sekolah di KPM. Hal ini sebagai menghargai jasa guru yang menyediakan bahan mengajar tambahan kepada murid semasa tempoh pandemik. Umum mengetahui sewaktu PdPR berlangsung, para guru memainkan peranan mereka dalam memastikan setiap anak murid tidak tercicir daripada mendapat pendidikan formal.

Dengan perhatian yang diberikan oleh kerajaan terhadap KPM, diharapkan  tahun 2022 akan memberikan sinar kepada warga KPM khususnya murid dan guru yang kembali menjalani pengajaran dan pembelajaran secara bersemuka dengan SOP yang ketat. Kepentingan dan keselamatan murid dan warga sekolah akan sentiasa menjadi keutamaan KPM walaupun negara akan beralih ke fasa endemik akan datang.


Kelonggaran Pelajar Tidak Berpakaian Seragam ke Sekolah

Untuk mendapatkan maklumat terkini, ikuti kami melalui Telegram

PANCHOR – Pihak sekolah dinasihatkan agar memberi kelonggaran kepada pelajar untuk tidak berpakaian seragam apabila hadir ke sekolah. Sebaliknya, memadai dengan berpakaian kemas dan sopan.

Menurut Menteri Kanan Pendidikan, Datuk Mohd. Radzi Md. Jidin, pihak sekolah sudah dimaklumkan tentang perkara tersebut, namun masih terdapat segelintir guru yang menetapkan syarat agar pelajar wajib memakai pakaian seragam dengan lengkap apabila hadir ke sekolah.

Justeru saya ingin menegaskan bahawa bagi tempoh hingga akhir tahun ini, pihak Kementerian Pendidikan Malaysia (KPM) membenarkan para pelajar memakai sebarang pakaian yang bersesuaian, sopan dan kemas,“ kata Datuk Mohd. Radzi selepas melakukan pemantauan persiapan pembukaan sekolah di Sekolah Kebangsaan Semaseh, Panchor, Johor.

Tambah beliau lagi, pihak sekolah seharusnya memudahkan urusan kehadiran pelajar ke sekolah berikutan kekangan yang dihadapi golongan ibu bapa akibat kesan pandemik COVID-19 yang melanda, terutamanya keluarga yang kurang berkemampuan.

Selain itu, Datuk Mohd. Radzi turut menyarankan agar semua sekolah di negeri yang akan memasuki Fasa 4 Pelan Pemulihan Negara (PPN) memberi perhatian khusus terhadap aspek pengudaraan di dalam bilik guru dan bilik darjah.

Dalam perkembangan yang lain, Datuk Mohd. Radzi berkata, Suruhanjaya Perkhidmatan Pendidikan (SPP) telah selesai melengkapkan pemilihan dan pengambilan guru secara sekali beri untuk Fasa 1 bagi menyelesaikan masalah kekurangan guru.

Menurut Datuk Mohd. Radzi, kriteria pemilihan dan pengambilan guru berdasarkan latar belakang calon yang mahir mengajar subjek penting di sekolah serta calon yang mempunyai latar belakang dalam pengajian pendidikan.


Iktibar buat Pembuli

Setelah menunggu hampir empat tahun, pada akhirnya Mahkamah Tinggi memutuskan bahawa 18 tertuduh didapati bersalah atas pertuduhan membunuh, bersubahat membunuh dan mencederakan Pegawai Kadet Laut Universiti Pertahanan Malaysia (UPNM), Zulfarhan Osman Zulkarnain yang menemui ajal akibat kecederaan parah. Ketika kejadian pada tahun 2017, Zulfarhan baru berusia 21 tahun.

Kematian Zulfarhan membongkar dan mengheret 18 orang rakan sepengajiannya sendiri yang tergamak menyeksa mangsa sehingga membawa maut. Apa-apa yang berlaku merupakan tragedi yang cukup menyedihkan, malah menyaksikan harapan ibu bapa yang mahu melihat anak berjaya hancur hanya kerana satu peristiwa. Akibat terikut-ikut dengan budaya buli, sekumpulan mahasiswa terlibat dengan satu pembunuhan tragis yang menggemparkan negara.

Pada akhirnya, kematian Zulfarhan memperoleh pembelaan yang sewajarnya apabila Hakim menjatuhkan hukuman 18 tahun penjara ke atas enam orang suspek utama. Mereka terlepas hukuman gantung kerana didapati bersalah atas pertuduhan menyebabkan kecederaan tanpa niat membunuh. Hakim, Datuk Azman Abdullah menjatuhkan hukuman itu terhadap Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd. Ali selepas mendapati kesemua mereka bersalah mencederakan Zulfarhan sehingga menyebabkan kematian.

Berikutan dengan itu, keenam-enam mereka yang sebelum ini didakwa mengikut Seksyen 302 Kanun Keseksaan, yang memperuntukkan hukuman mati mandatori, disabitkan dengan kesalahan mengikut Seksyen 304 (a) Kanun Keseksaan, iaitu menyebabkan kematian terhadap Zulfarhan. Dalam pada itu, keenam-enam mereka turut didapati bersalah bersama-sama 12 orang lagi tertuduh atas kesalahan dengan sengaja menyebabkan kecederaan terhadap mangsa untuk mendapatkan pengakuan bahawa dia telah mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama, yang membawa hukuman maksimum penjara tujuh tahun dan denda.

Pada hakikatnya, apa-apa yang berlaku ke atas Zulfarhan wajar dijadikan peringatan dan iktibar oleh semua khususnya individu yang suka membuli. Ini bukan kes buli pertama berlaku di negara ini, malah sebelum ini sudah pernah ada kes buli sehingga mangsa meninggal dunia atau mengalami pelbagai komplikasi kesihatan dan kecederaan fizikal serta mental yang teruk.

Perbuatan buli boleh dibahagikan kepada dua kategori, iaitu buli secara mental dan buli secara fizikal. Antara perbuatan buli secara mental termasuklah pelaku suka kutuk-mengutuk, ejek-mengejek, dan menyindir mangsa secara berterusan dan boleh jadi sepanjang masa sehingga menjejaskan emosi dan perasaan mangsa, manakala buli secara fizikal melibatkan tindakan agresif seperti pukul dan sepak serta menggunakan peralatan lain untuk mencederakan mangsa. Kes Zulfarhan tergolong dalam kategori ini. Selain itu, berlaku juga buli secara tidak langsung seperti buli siber dan juga buli secara lisan.

Apa-apa yang pasti, perbuatan buli meninggalkan kesan yang cukup mendalam ke atas mangsa khususnya dan menyebabkan gangguan kesihatan mental yang cukup serius. Mangsa akan berasa tertekan, murung, kesunyian, takut dan cemas, mempunyai harga diri yang rendah serta berfikir untuk membunuh diri atau cuba membunuh diri. Ringkasnya, buli boleh memberikan kesan terhadap kesihatan fizikal dan emosi dalam kehidupan sama ada untuk tempoh yang pendek atau berpanjangan.

Justeru, perbuatan buli ini baik di sekolah mahupun di Institusi Pengajian Tinggi (IPT) perlu dihalang, dikekang dan ditangani sepenuhnya. Hal ini dikatakan demikian kerana secara prinsipnya, kita tidak mahu masyarakat terus melabel IPT dan sekolah terutamanya sekolah berasrama di negara kita tidak selamat. Persepsi negatif tersebut akan merugikan semua pihak dan merupakan satu penilaian yang tidak adil sama sekali kepada IPT dan juga sekolah berasrama di negara kita.

Dalam konteks ini, kita perlu melihat latar belakang pembuli terbabit. Pada kebiasaannya, mereka ini datangnya daripada keluarga yang bermasalah termasuk pernah didera oleh ahli keluarga semasa kecil. Hal ini dikatakan demikian kerana agak tidak logik apabila pelajar cemerlang yang layak masuk ke sekolah berasrama dan IPT boleh bertindak sangat agresif, kejam dan di luar batas kemanusiaan.

Nasib malang yang menimpa Zulfarhan dan beberapa orang mangsa buli sebelum ini sewajarnya membuka mata kita untuk bertindak lebih agresif bagi menangani isu ini. Di samping kita harap pihak sekolah berasrama dan juga IPT akan memperketat usaha yang sedia ada untuk menangani kes buli supaya dapat mencegah kejadian buli berlaku lagi, kita juga berharap agar para ibu bapa dapat memainkan peranan yang lebih besar dalam mendidik dan membentuk anak mereka agar tidak menjadi pembuli. Perkara ini penting kerana asuhan di rumah ternyata akan memberikan impak yang lebih besar sebelum anak dididik dan dibentuk di sekolah dan juga IPT. Hal ini dikatakan demikian kerana antara punca anak menjadi pembuli adalah kerana kurangnya perhatian dan kasih sayang dalam keluarga, berasal daripada keluarga yang bermasalah, serta kurangnya didikan agama. Semua isu ini boleh diselesaikan oleh ibu bapa jika mereka benar-benar prihatin dan mengambil berat tentang anak masing-masing.

Pada masa sama, pihak sekolah dan IPT juga boleh memainkan peranan yang efisien dalam membantu menangani masalah buli ini. Elemen pendidikan boleh dijadikan senjata utama untuk membanteras gejala buli dalam kalangan murid di sekolah. Pihak sekolah dan IPT boleh menganjurkan pelbagai program dan aktiviti berbentuk kesedaran secara berkala dan konsisten supaya murid memahami fenomena buli ini secara menyeluruh.

Dalam pada itu, aspek pemantauan di asrama penginapan seperti pemeriksaan mengejut secara berkala serta langkah penguatkuasaan hukuman yang sewajarnya perlu diperkasakan supaya anak takut serta sedar perbuatan buli itu merupakan satu kesalahan yang besar. Dalam hal ini, besarlah juga harapan kita agar pihak sekolah mahupun IPT tidak sama sekali merahsiakan sebarang perbuatan buli yang berlaku di tempat masing-masing.

Sebelum lebih banyak lagi menjadi mangsa buli serta sebelum lahir lebih banyak lagi pembuli, eloklah semua pihak berganding bahu menjayakan agenda menangani masalah buli di negara kita. Semoga nasib malang yang menimpa Zulfarhan serta hukuman yang dikenakan terhadap pembulinya dijadikan iktibar dan peringatan kepada semua.


Peralihan Negeri ke Fasa Empat PPN: Ketetapan Pengoperasian Sekolah Bermula Dua Minggu Lagi

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) menerusi kenyataan media pada hari ini menyatakan bahawa KPM merujuk pengumuman YB Menteri Kanan Pertahanan pada 5 November 2021 berkaitan dengan peralihan fasa Pelan Pemulihan Negara (PPN) bagi negeri Kedah, Perak, Perlis, Pulau Pinang dan Sabah yang berkuatkuasa pada 8 November 2021.

Sehubungan dengan itu, pengoperasian institusi pendidikan bawah KPM akan mengikut ketetapan pengoperasian Fasa Empat PPN yang akan bermula pada 21 November 2021 bagi negeri Kedah dan 22 November 2021 bagi negeri Perak, Perlis, Pulau Pinang dan Sabah.

Menurut KPM, “Hal ini akan melibatkan kehadiran murid tahun satu hingga tahun enam di sekolah rendah serta kelas peralihan dan tingkatan satu hingga tingkatan empat di sekolah menengah.“

KPM turut menjelaskan bahawa institusi pendidikan bawah KPM dalam kenyataan media ini turut merujuk institusi pendidikan swasta yang berdaftar bawah KPM bagi kategori sekolah dan kategori pusat.

KPM juga menyarankan ketetapan ini turut terpakai di semua institusi pendidikan yang tidak berdaftar dengan KPM, termasuklah institusi pendidikan bawah kerajaan negeri.

KPM sentiasa komited untuk terus melakukan yang terbaik.


Pengoperasian Sekolah Negeri Fasa Empat PPN Tidak Dilaksanakan Secara Berperingkat

Putrajaya ‒ Kementerian Pendidikan Malaysia (KPM) memutuskan kehadiran murid di negeri yang baru beralih ke Fasa Empat Pelan Pemulihan Negara (PPN), iaitu Kedah, Perak, Perlis, Pulau Pinang dan Sabah pada 21 dan 22 November akan datang tidak dilaksanakan secara berperingkat, namun masih mengekalkan kaedah penggiliran.

Menurut KPM, “Keputusan ini diambil kira berdasarkan pemantauan dan penelitian KPM terhadap keadaan semasa pengoperasian sekolah secara bersemuka semenjak 3 Oktober 2021 lalu.”

Dapatan daripada pemantauan dan penelitian menunjukkan bahawa pengoperasian sekolah berjalan dengan lancar dan teratur mengikut Garis Panduan Pengurusan dan Pengoperasian Sekolah 3.0.

Sebelum ini, KPM memaklumkan bahawa kemasukan murid tahun satu hingga enam di sekolah rendah serta kelas peralihan dan tingkatan satu hingga empat di sekolah menengah adalah pada 21 November 2021 bagi negeri Kedah dan 22 November 2021 bagi negeri Perak, Perlis, Pulau Pinang dan Sabah.

KPM turut memaklumkan, “Kehadiran murid dalam kumpulan tersebut di sekolah harian adalah mengikut kaedah penggiliran, manakala kehadiran murid di sekolah asrama sepenuhnya adalah tanpa penggiliran.”

“Perincian mengenai kemasukan murid sekolah asrama sepenuhnya akan dimaklumkan oleh pihak sekolah kepada ibu bapa dan penjaga,” jelas KPM.


Persiapan Rapi Sebelum Pengoperasian Sekolah di Perlis – Raja Muda Perlis

Kangar – Menteri Kanan Pertahanan Datuk Seri Hishammuddin Tun Hussein mengumumkan lima negeri, iaitu Perlis, Perak, Pulau Pinang, Sabah dan Kedah beralih daripada Fasa Tiga ke Fasa Empat Pelan Pemulihan Negara (PPN) berkuat kuasa Isnin lalu.

Menerusi peralihan fasa tersebut, pengoperasian sekolah di Perlis melibatkan tingkatan 1 hingga tingkatan 4 di peringkat sekolah menengah serta tahun 1 hingga tahun 6 sekolah rendah akan bermula pada 22 November secara penggiliran. Kumpulan A akan memulakan persekolahan secara bersemuka pada 22 November manakala Kumpulan B adalah pada 29 November.

Sehubungan dengan itu, Raja Muda Perlis Tuanku Syed Faizuddin Putra Jamalullail yang juga merangkap Pengerusi Yayasan Tuanku Syed Putra (YTSP) Perlis menitahkan rakyat di Perlis terutamnya guru dan ibu bapa agar membuat persiapan yang menyeluruh sebelum pengoperasian sekolah bermula. Menurut baginda, Garis Panduan Pengurusan dan Pengoperasian Sekolah 3.0 yang dikeluarkan oleh Kementerian Pendidikan Malaysia perlu dipatuhi dalam usaha untuk terus mengekang penularan virus COVID-19 dalam kalangan kakitangan sekolah dan pelajar sebaik-baik sahaja sesi persekolahan secara bersemuka dimulakan secara sepenuhnya.

Pihak sekolah di Perlis hendaklah membuat persiapan awal bagi memastikan persekitaran sekolah sentiasa selamat dan para guru bersedia sepenuhnya untuk pengoperasian institusi pendidikan pada PPN tidak lama lagi.

Hal ini demikian kerana hanya tinggal kurang daripada dua minggu sekolah di Perlis akan beroperasi semula pada Fasa Empat PPN yang melibatkan kehadiran murid tahun 1 hingga tahun 6, kelas peralihan dan tingkatan 1 hingga tingkatan 4.

Dalam membuat persiapan tersebut, baginda memberikan penekanan terhadap kepentingan keadaan pengudaraan yang secukupnya di kawasan sekolah terutamanya di bilik darjah, kawasan sekolah yang perlu sentiasa disanitasi, pemakaian pelitup muka dalam kalangan warga sekolah yang hadir ke sekolah, pengamalan penjarakan fizikal, penyaringan suhu badan dan penyediaan laluan pergerakan murid serta pematuhan peraturan semasa waktu rehat.

Pihak sekolah disarankan memulakan persediaan rapi segera bagi memastikan pembukaan sekolah secara bersemuka sepenuhnya ini berjalan lancar dan warga sekolah, murid-murid serta ibu bapa mematuhi garis panduan yang telah ditetapkan.

Selain persiapan awal dan menyeluruh, penubuhan jawatankuasa untuk menguruskan prosedur pencegahan jangkitan COVID-19 di peringkat sekolah juga dapat membantu para pelajar menjalani sesi pembelajaran secara bersemuka dalam persekitaran yang kondusif dan selamat serta mengembalikan semangat untuk hadir secara bersemuka dengan rakan dan guru.

Bagi memastikan pengoperasian sekolah berjalan dengan lancar, baginda juga mengharapkan ibu bapa agar memberikan kerjasama kepada pihak sekolah untuk memastikan kehadiran penuh murid dan pada masa yang sama tidak menghantar murid yang bergejala ke sekolah.

Baginda bertitah sedemikian selepas berkenan berangkat meninjau projek pembangunan jeti yang sedang dilaksanakan oleh pihak Jabatan Pengairan dan Saliran di Pengkalan Tok Kuning, Kayang dan kerja-kerja yang berkaitan sempena Program MAIPs Peduli baru-baru ini. Kerja-kerja tersebut melibatkan pengorekan alur masuk dan kemudiannya pembinaan persiaran pejalan kaki dan jeti di situ.


Buku Antologi Pantun: Teguh Integriti, Kukuh Pertiwi Dilancarkan

Untuk mendapatkan maklumat terkini, ikuti kami melalui Telegram

Kuala Lumpur – Buku Antologi Pantun: Teguh Integriti, Kukuh Pertiwi yang terdiri daripada 191 pantun dilancarkan semalam, dengan harapan akan membantu usaha membina bangsa Malaysia yang bermaruh dan berintegriti.

Buku yang diterbitkan oleh Pertubuhan Gagasan Minda Merdeka (GMM) setebal 111 halaman itu dilancarkan oleh mantan Timbalan Ketua Pengarah Pusat Governans dan Integriti dan Anti-Rasuah Nasional (GIACC), Datuk Dr. Anis Yusal Yusoff di sini, semalam.

Dalam ucapan majlis pelancaran itu, Dr. Anis berkata, “Penerbitan buku antologi pantun ini menunjukkan bahawa kaedah yang pelbagai perlu digunakan dalam usaha mendidik masyarakat tentang integriti.“

Tambah beliau, “Tidak semua orang yang sedar daripada mendengar khutbah Jumaat atau dalam majlis syarahan dan ceramah. Kalau khutbah Jumaat itu berhasil membentuk ummah, sepatutnya semua orang Islam jadi orang baik-baik belaka.“

“Oleh sebab itu, semasa saya di Institut Integriti Malaysia dahulu, kita mempelbagaikan cara dan saya bersama seorang teman, Izal Arif menghasilkan sebuah buku bertajuk Integriti: Keaslian dalam Kepelbagaian yang menghimpunkan semua kaedah yang telah kita gunakan,“ kata beliau.

Beliau yang juga mantan Presiden dan Ketua Pegawai Eksekutif Institut Integriti Malaysia berkata, “Ada orang yang belajar daripada melihat berbanding dengan mendengar manakala yang lain menggunakan kaedah lain mengikut kesesuaian dan keperluan masing-masing.“

“Jadi, untuk orang seperti itu kita perlukan kaedah yang berbeza. Ada yang belajar sambil mendengar lagu. Ada yang belajar sambil mengalami sendiri pelajaran hidup itu seperti experiential learning dan kaedah-kaedah lain. Pada hari ini, kita memilih pantun sebagai medium untuk kita mendidik masyarakat,“ kata beliau sambil menambah, “Bukan setakat mendidik masyarakat sahaja, malah penganjur mengharapkan pantun sebagai medium untuk membina bangsa Malaysia yang bermaruh dan berintegriti.“

“Akan tetapi, kita semua yang hadir pada majlis ini harus menjadi jaguh pelopornya. Kita harus mulakan menggunakan pantun sebagai cara untuk berbahasa,“ kata beliau lagi.

Dalam pada itu, Timbalan Yang Dipertua Dewan Rakyat, Datuk Mohd. Rashid Hasnon yang menyempurnakan majlis penutupan program ini menasihatkan agar usaha dipertingkatkan bagi memupuk nilai integriti dalam kalangan masyarakat.

Bersempena dengan majlis pelancaran buku tersebut, turut diadakan Forum Memperkasakan Pantun sebagai Medium untuk Membina Bangsa yang Bermaruah dan Berintegriti, yang menampilkan ahli panel Pakar Sastera Tradisional, Mohamad Shaidan dan Aktivis Masyarakat dan Ahli Pasukan Teras Rasuah Busters, Dr. G. Manimaran, serta dimudahcarakan oleh Ketua Penyelenggara buku antologi pantun ini, Rabi’ahtuladawyah Md. Saleh; beliau merupakan Perancang Bahasa Dewan Bahasa dan Pustaka (DBP), merangkap Ketua Kluster Bahasa, Seni dan Budaya GMM.

Turut hadir ialah Pengerusi Lembaga Pengelola DBP, Profesor Datuk Dr. Awang Sariyan dan Penasihat Kehormat GMM, Muhammad Saedi Abdul Maad.


Biru demi Kesihatan Manusia dan Bumi

Bumi akan menjadi planet asing bagi manusia menjelang 2500. Pemanasan global akan menjadikan Amazon sebagai gurun tandus, Barat Tengah Amerika dan India menjadi tempat paling panas di dunia untuk didiami.

Ini antara hasil kajian Dr. Christopher Lyon, penyelidik di McGill University yang diterbitkan oleh Global Change Biology mengenai penyelidikan dan tindakan perubahan iklim perlu menjangkau penanda aras 2100.

Cuba bayangkan keadaan bumi yang perlu dihadapi anak-anak dan cucu kita jika matlamat Perjanjian Paris (mengehadkan peningkatan suhu dunia berada di bawah paras dua darjah Celsius) gagal dicapai dan pelepasan gas rumah hijau semakin meningkat. Pastinya banyak tempat di muka bumi akan mengalami perubahan drastik. Kawasan yang kaya dengan ekosistem, tanah pertanian subur dan hutan menjadi padang tandus berpunca daripada kenaikan suhu yang tidak terkawal. Peningkatan suhu global menyebabkan kepanasan mencapai tahap yang boleh membunuh kehidupan di kawasan tropika yang paling banyak didiami manusia.

Perubahan iklim mencipta pelbagai risiko kepada kehidupan manusia termasuk bekalan sumber makanan. Beban peningkatan suhu dan kepanasan amat berat bagi negara miskin terutamanya dari aspek kesihatan penduduk dan bekalan makanan. Menurut kajian yang dijalankan di Afghanistan, Bangladesh, Bhutan, India, Myanmar, Nepal, dan Pakistan pada bulan Jun 2020, kepanasan ekstrem akan memberikan kesan negatif pada badan manusia seperti gangguan sistem pernafasan dan kardiovaskular. Lebih membimbangkan lagi, kepanasan melampau jauh lebih berbahaya berbanding dengan kanser dan penyakit jantung yang amat digeruni.

Pun begitu, kesan yang paling ketara daripada pemanasan global dan perubahan iklim ialah simpanan bekalan makanan. Kepanasan melampau menyebabkan tanah subur menjadi tandus, tanaman makanan musnah sedangkan saban tahun populasi dunia meningkat dan dijangkakan menjelang tahun 2050 akan mencapai 10 bilion. Sementara itu, sebahagian besar penduduk di seluruh dunia sedang berdepan dengan masalah kekurangan zat makanan dan kebuluran. Bagi mengatasi masalah tersebut, satu sistem makanan cekap dan lestari perlu diwujudkan.

Pengurusan sistem makanan adalah penting kerana mempengaruhi tahap kesihatan manusia dan menyokong kelestarian alam sekitar. Membekalkan populasi dunia yang semakin meningkat dengan diet sihat daripada sistem makanan lestari merupakan suatu cabaran besar. Tidak dinafikan bahawa pengeluaran makanan dunia mampu memenuhi tuntutan kalori yang diperlukan populasi dunia. Pun begitu, hal ini sekadar memenuhi tuntutan pengambilan kalori, bukan menepati diet sihat. Oleh sebab itu, 820 juta penduduk dunia mengalami kekurangan zat makanan dan terpaksa mengamalkan diet berkualiti rendah. Hal inilah yang menjadi penyebab penyakit yang berkaitan diet seperti obesiti, penyakit koronari jantung, strok dan diabetes. Sudah sampai masanya tindakan segera perlu diambil untuk mengubah sistem makanan global.

Pertubuhan Bangsa-Bangsa Bersatu (PBB) telah menetapkan bahawa salah satu cabang penghasilan makanan dunia seharusnya daripada air. Gesaan itu dibuat dalam UN Summit of Food Systems yang bersidang secara maya di New York pada 23 September 2021. Transformasi sistem makanan yang sedang diusahakan ialah makanan biru bagi menyelamatkan bumi dan penyelesaian kepada masalah kebuluran dan kekurangan zat makanan.

Adakah transformasi makanan biru mampu menjadi penyelamat planet bumi dan menghilangkan kelaparan? Itulah masalah yang amat menyesakkan fikiran saintis apabila berhadapan dengan perubahan iklim. Bagaimanakah makanan biru boleh mengenyangkan perut, melengkapkan nutrisi yang seimbang dalam tubuh manusia dan menyelamatkan bumi pada masa yang sama?

Peningkatan suhu bumi mengakibatkan pelbagai malapetaka kepada kehidupan marin, migrasi spesies haiwan yang semakin bercelaru, hasil laut berkurangan dan peningkatan keasidan air laut. Hidupan air tawar juga tidak terkecuali kerana pemanasan global menyebabkan kemarau berpanjangan. Di bawah pengaruh perubahan iklim, pengeluaran makanan biru tidak dapat menyumbang kepada ekonomi dan sebagai bekalan makanan kepada penduduk dunia.

Itulah antara persoalan menjadi tumpuan dalam kajian terbaru Blue Food Assessment (BFA) yang menggabungkan lebih 100 saintis dari 25 institusi yang diketuai oleh Stockholm Resilience Centre di Universiti Stockholm University serta Universiti Stanford. Lima laporan penyelidikan memberikan tumpuan khusus tentang makanan biru yang akan menyeimbangkan makanan hijau pada masa depan.

Makanan biru yang menjadi tumpuan termasuklah semua hidupan air sama ada laut, sungai mahupun kolam seperti ikan, haiwan bercangkerang dan alga. Makanan hijau yang dimaksudkan pula ialah makanan yang dihasilkan di daratan termasuk dari sumber pertanian dan penternakan.

Lima penyelidikan itu menumpukan kepada keupayaan makanan akuatik dalam dekad akan datang untuk menangani malnutrisi, mengurangkan kesan alam sekitar yang berpunca daripada sistem pengeluaran makanan dan mewujudkan peluang pekerjaan.

Pengurangan kebergantungan terhadap pertanian dan penternakan untuk membekalkan sumber makanan? Setelah sekian lama kebergantungan penduduk dunia kepada dua sektor itu, kesannya kepada alam sekitar mula dikesan. Pertumbuhan pesat industri pengeluaran makanan dikesan sebagai penyumbang kepada pelepasan gas rumah hijau yang menjadi salah satu penyebab perubahan iklim. Kajian mengenai pelepasan gas rumah hijau yang dijalankan dari tahun 1990 hingga tahun 2015 mendapati 34 peratus punca pelepasan gas rumah hijau adalah sistem makanan.

Meskipun industri pengeluaran makanan begitu pesat, namun masih ada populasi dunia mengalami masalah malnutrisi dan obesiti. Berdasarkan kajian Combined Climate and Nutritional Performance of Seafoods yang terbit pada tahun 2019 dalam Jurnal of Cleaner Production, terdapat spesies makanan laut yang dapat menyelesaikan masalah malnutrisi dan obesiti di samping mengurangkan kesan perubahan iklim. Misalnya ikan hering dan makerel dikatakan dapat menyelesaikan masalah malnutrisi dan obesiti sekali gus mengurangkan kesan perubahan iklim.

Terdapat juga makanan biru yang memberikan kesan besar terhadap iklim berbanding dengan nutrisi yang dibekalkan seperti udang, ikan patin dan ikan plak. Pun begitu, makanan biru masih lagi terbaik dalam membekalkan nutrisi dan menjaga kelestarian alam sekitar berbanding dengan ayam, lembu, kambing atau khinzir.

Berbanding ayam, ikan trout mengandungi 19 kali ganda lebih banyak asid lemak omega 3; tiram dan kupang mempunyai 76 kali ganda lebih kandungan vitamin B-12 dan lima kali ganda zat besi. Cuma, masalah paling besar adalah harga makanan biru terlalu tinggi berbanding makanan hijau. Hal ini menjadi kekangan bagi penduduk dunia yang miskin. Masalah lain yang mungkin akan timbul ialah penangkapan ikan tanpa had dan kawalan hingga mengakibatkan ekosistem laut terancam.

Tanpa pengurusan mampan, industri perikanan akan terjejas, spesies ikan berkurangan dan krisis makanan semakin memburuk. Masalah utama yang dihadapi dunia ketika ini ialah pengurusan perikanan yang buruk yang menjadi asbab hasil tangkapan berkurangan. Kajian ini diharap dapat mewujudkan satu polisi yang kukuh untuk menyeimbangkan antara populasi hidupan biru dan transformasi makanan biru bagi mengatasi malnutrisi.

Negara seperti Denmark, Namibia, Amerika Syarikat, Mexico sudah memiliki sistem pengurusan perikanan mampan yang mampu mencipta persekitaran laut sihat dan menambah populasi ikan. Negara tersebut berjaya menambah hasil tangkapan dan dapat membekalkan lebih banyak makanan biru kepada penduduk dunia serta memperbaiki taraf hidup.

Kajian tentang revolusi makanan biru menangani perubahan iklim dan malnutrisi diterbitkan dalam jurnal Nature. Setiap makanan yang dipilih harus ada pertimbangan sama ada memberikan kesan kepada alam sekitar atau tidak. Dengan pertambahan populasi global mencecah 10 bilion menjelang 2050, maka bekalan makanan biru harus ditingkatkan dua kali ganda. Pergantungan kepada penangkapan ikan di laut sahaja tidak dapat memenuhi permintaan tersebut.

Bagi meningkatkan pengeluaran makanan biru, pelaburan inovasi dan memperbaiki pengurusan perikanan mampu menyelamatkan penduduk dunia daripada kelaparan. Sebagai contoh, peningkatan penawaran sebanyak 15.5 juta tan menyebabkan harga jatuh. Hal ini dapat mengurangkan masalah malnutrisi yang dihadapi oleh 166 juta penduduk dunia terutamanya yang berpendapatan rendah.

Bagi ahli ekologi marin di UC Santa Barbara’s Bren School of Environmental Science and Management, Ben Halpern, kajian tersebut adalah yang pertama pernah dijalankan untuk melihat betapa besarnya peranan produksi makanan akuatik kepada kesihatan manusia secara global. Yang membuat saintis begitu teruja apabila mengetahui bahawa makanan akuatik ialah penyelesaian terbaik mengatasi masalah malnutrisi. Satu lagi usaha yang sedang diperjuangkan oleh saintis adalah untuk menjadikan makanan biru memiliki harga lebih rendah daripada makanan hijau seperti ayam, lembu dan produk tenusu.

Secara umumnya, spesies akuakultur seperti tilapia, salmon, keli dan kap memberikan kesan kepada alam sekitar setanding ayam. Manakala spesies ikan kecil seperti sardin, ikan bilis, haiwan bercangkerang dan rumpai laut adalah paling baik kerana tekanannya kepada alam sekitar paling minimum berbanding ayam. Hal ini bermakna kepelbagaian sumber makanan dapat meningkatkan simpanan makanan dunia dan membantu petani berhadapan dengan risiko pemanasan global. Memilih makanan biru sebagai diet global menggantikan makanan hijau membawa dua keberuntungan, iaitu kesihatan manusia dan bumi terpelihara.


Sesi Persekolahan Penggal Tiga 2021/2022 Bermula pada 2 Januari 2022

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) pada hari ini memaklumkan bahawa sesi persekolahan penggal tiga 2021/2022 akan bermula pada 2 Januari hingga 20 Mac 2022 bagi sekolah di negeri Kumpulan A (Johor, Kedah, Kelantan dan Terengganu).

“Bagi sekolah di negeri Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya), sesi persekolahan penggal tiga 2021/2022 akan bermula pada 3 Januari hingga 20 Mac 2022,“ tambah KPM.

Jelas KPM, “Kalendar Akademik Sesi 2022/2023 akan bermula pada 21 Mac 2022 hingga 11 Mac 2023 bagi sekolah di negeri Kumpulan A dan pada 21 Mac 2022 hingga 12 Mac 2023 bagi sekolah di negeri Kumpulan B.“

KPM turut menyatakan, “Sesi persekolahan penggal tiga 2021/2022 dan kalendar akademik sesi 2022/2023 boleh dimuat turun melalui laman sesawang KPM mulai hari Isnin, 15 November 2021.“

KPM sentiasa komited untuk terus melakukan yang terbaik.


Kenali Budaya dan Masyarakat Malaysia dalam Tiga Bahasa

Kuala Lumpur – Cerita-cerita tentang budaya dan masyarakat Malaysia dapat dibaca melalui terbitan terbaharu Dewan Bahasa dan Pustaka (DBP), iaitu siri bacaan dalam tiga bahasa. Siri ini menampilkan beberapa keistimewaan yang tersendiri. Pembaca bukan sahaja akan dapat mengenali budaya dan masyarakat Malaysia melalui cerita-cerita seperti Mawar untuk Ibu, Kebun Kelapa Ayah, Serai dan Pandan, Mari Terbang Bersamaku dan Nasi Lemak Ibu, malah dapat membaca dan mempelajari cerita ini dalam tiga bahasa, iaitu bahasa Melayu yang menggunakan tulisan Jawi, bahasa Inggeris dan bahasa Arab dalam satu cerita.

Buku siri ini dibicarakan dalam Program Bicara Buku di reruai DBP, yang berlangsung pada pagi tadi bersempena dengan Pesta Buku Antarabangsa Kuala Lumpur 2022. Program Bicara Buku ini menampilkan Puan Hajah Che Siah Che Man atau lebih dikenali sebagai “Ummi Jawi”, iaitu penulis dan juga penggiat aktif Persatuan Pencinta Tulisan Jawi Selangor (Penjawis). Program ini turut menampilkan Puan Amira Husna Amin Hafiz sebagai pemudah cara.

Menurut Che Siah, cerita-cerita yang ditulis dalam siri ini menampilkan cerita kekeluargaan dan dekat dengan para remaja selain menampilkan kisah yang menonjolkan budaya masyarakat Malaysia yang mungkin telah dilupakan. Contohnya, cerita tentang serai dan daun pandan. Remaja pada hari ini mungkin ada yang tidak mengenali daun pandan sedangkan daun pandan ini sering digunakan dalam masakan dan banyak ditanam di halaman rumah.

Mari Terbang Bersamaku pula mengisahkan dua orang adik-beradik yang membuat wau untuk menyertai pertandingan wau yang kini kurang dimainkan oleh remaja pada hari ini.

Ibu bapa atau pelajar bolehlah mendapatkan buku siri ini kerana bersifat ekonomik. Mereka boleh belajar tiga bahasa pada satu masa apabila mereka membaca buku ini. Hal ini dapat menambahkan penguasaan bahasa asing, iaitu bahasa Inggeris dan bahasa Arab kepada mereka.

Mengulas lanjut tentang penggunaan tulisan Jawi dalam siri ini, penulis menjelaskan bahawa tulisan Jawi dipilih untuk menambah bahan pembacaan Jawi bagi remaja supaya tulisan Jawi ini tidak dilupakan dan dibaca oleh remaja.

Tulisan Jawi bukan hanya sekadar sistem yang dieja atau dibaca, sebaliknya tulisan Jawi itu jiwa bangsa Melayu yang mempunyai hubungan dari segi sejarah dan budaya bangsa Melayu. Kita perlu mengubah fokus pendekatan pengajaran Jawi kepada anak-anak di sekolah agar tulisan ini menjadi jiwa kepada diri mereka.

Program anjuran Bahagian Buku Bahasa, Jabatan Penerbitan, DBP ini bertujuan untuk mempromosikan tiga judul terbaharu dalam Siri Bacaan dalam Tiga Bahasa, Mari Terbang Bersamaku, Serai dan Pandan dan Nasi Lemak Ibu. Program ini turut dihadiri Ketua Editor Buku Bahasa, YM Tengku Fauziah Ku Mat.


DBP Benteng Pemerkasaan Bahasa Kebangsaan

Putrajaya – Timbalan Menteri Pendidikan 1, YBhg. Dato’ Dr. Mah Hang Soon berbesar hati dengan penghargaan yang diberikan oleh Dewan Bahasa dan Pustaka (DBP) terhadapnya. Beliau berkata demikian semasa Majlis Penyerahan Bingkai Gambar baru-baru ini.

Dalam majlis tersebut, YBhg. Dato’ merakamkan rasa terharu beliau kerana Majalah Dewan Masyarakat merupakan salah satu bahan bacaan utama beliau untuk memperbaiki penguasaan bahasa kebangsaan Malaysia, iaitu bahasa Melayu.

Saya tidak menyangka saya akan menjadi penghias kulit depan kerana Majalah Dewan Masyarakat menjadi majalah kebanggaan saya sewaktu di bangku sekolah.

YBhg. Dato’ Mah berpandangan bahawa DBP telah menjalankan tugas memperkasakan bahasa kebangsaan melalui buku-buku dan majalah keluarannya. Bahan bacaan yang berkualiti dari segi tatabahasa membantu penguasaan bahasa Melayu yang tepat dan betul penggunaannya.

Beliau juga berharap agar kisah yang dikongsikan dalam Majalah Dewan Masyarakat Bil. 11/2021 dapat memberikan inspirasi kepada pembaca, khususnya murid dan ibu bapa. Dengan menanamkan minat suka membaca sudah pasti dapat membantu menambah baik penguasaan bahasa Melayu yang merupakan bahasa kebangsaan kita.


Jadual Waktu Peperiksaan SPM, STAM dan UPBA Tahun 2021

Untuk mendapatkan maklumat terkini, ikuti kami melalui Telegram

Kementerian Pendidikan Malaysia (KPM) dalam satu kenyataan medianya memaklumkan bahawa peperiksaan Sijil Pelajaran Malaysia (SPM), Sijil Tinggi Agama Malaysia (STAM) dan Ujian Pencapaian Bahasa Antarabangsa (UPBA) tahun 2021 akan dilaksanakan pada Februari dan Mac tahun 2022.

Selaras dengan pengumuman Sesi Persekolahan Penggal 3 2021/2022 pada 15 November 2021, KPM turut menyediakan jadual waktu peperiksaan/ujian SPM, STAM dan UPBA seperti dalam Lampiran 1 hingga 4. Senarai lampiran adalah seperti yang berikut:

Jadual Waktu Ujian Bertutur Bahasa Melayu, Ujian Mendengar Bahasa Melayu, Ujian Bertutur Bahasa Inggeris, Ujian Mendengar Bahasa Inggeris dan Ujian Amali Sains Peperiksaan Sijil Pelajaran Malaysia Tahun 2021.

Jadual Waktu Peperiksaan SPMÂ Tahun 2021.

Jadual Waktu Peperiksaan STAM Tahun 2021.

Jadual waktu peperiksaan/ujian ini juga boleh dimuat turun melalui portal rasmi Lembaga Peperiksaan di pautan http://lp.moe.gov.my mulai 17 November 2021.

Sehubungan dengan itu, semua calon diingatkan agar merujuk jadual waktu peperiksaan untuk mendapatkan maklumat mengenai tarikh, masa, kod dan kertas peperiksaan, serta arahan yang perlu dipatuhi.

Calon juga boleh merujuk Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah dalam Norma Baharu 3.0 yang telah dimuat naik di portal rasmi KPM https://www.moe.gov.my/ dan prosedur operasi standard (SOP) yang ditetapkan bagi memastikan kelancaran pengurusan peperiksaan dan pencegahan penularan wabak COVID-19.

KPM sentiasa komited untuk terus melakukan yang terbaik.